**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΕΛΛΗΝΙΣΜΟΥ ΤΗΣ ΔΙΑΣΠΟΡΑΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Φεβρουαρίου 2020, ημέρα Τετάρτη και ώρα 13.15΄, στην Αίθουσα Γερουσίαςσυνήλθαν σε κοινή συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων και η Ειδική Μόνιμη Επιτροπή Ελληνισμού της Διασποράς, υπό την προεδρία του Προέδρου της Ειδικής Μόνιμης Επιτροπής Ελληνισμού της Διασποράς, κ. Σάββα Αναστασιάδη, με θέμα ημερήσιας διάταξης την ενημέρωση των μελών των Επιτροπών από τον Υφυπουργό Εξωτερικών, κ. Κωνσταντίνο Βλάση, σύμφωνα με το άρθρο 36 παρ. 5 του Κανονισμού της Βουλής, για θέματα αρμοδιότητάς του.

Στη συνεδρίαση, επίσης παρέστησαν οι κ.κ. Ιωάννης Χρυσουλάκης, Γενικός Γραμματέας Απόδημου Ελληνισμού, Αντιγόνη Μακρυγιάννη, Διευθύντρια Γραφείου Γενικού Γραμματέα, Ευανθία Παπαδάτου, Προϊσταμένη Διεύθυνσης Ευρώπης, Βασιλική Ζώτου, Προϊσταμένη Διεύθυνσης Αμερικής και η Δανάη Στρατηγάκη, Δημοσιογράφος.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Διαρκή Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Σούκουλη- Βιλιάλη Μαριλένα, Κατσανιώτης Ανδρέας, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Πασχαλίδης Ιωάννης, Μαντάς Περικλής, Καλαφάτης Σταύρος, Κεδίκογλου Συμεών (Σίμος), Κεφαλογιάννη Όλγα, Κουτσούμπας Ανδρέας, Λοβέρδος Ιωάννης, Λαμπρόπουλος Ιωάννης, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Σενετάκης Μάξιμος, Δούνια Παναγιώτα, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Ζαχαριάδης Κωνσταντίνος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Τριανταφυλλίδης Αλέξανδρος, Μουζάλας Ιωάννης, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Παπαηλιού Γεώργιος, Αχμέτ Ιλχάν, Φραγγίδης Γεώργιος, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

Από την Ειδική Μόνιμη Επιτροπή Ελληνισμού της Διασποράς παρόντες ήταν οι Βουλευτές κ.κ. Αναστασιάδης Σάββας, Αντωνιάδης Ιωάννης, Βολουδάκης Μανούσος- Κωνσταντίνος, Κούβελας Δημήτριος, Κωνσταντινίδης Ευστάθιος, Λαζαρίδης Μακάριος, Λεονταρίδης Θεόφιλος, Μπλούχος Κωνσταντίνος, Ράπτη Έλενα, Στυλιανίδης Ευριπίδης, Αμανατίδης Ιωάννης, Βασιλικός Βασίλειος, Γιαννούλης Χρήστος, Θραψανιώτης Εμμανουήλ, Μάλαμα Κυριακή, Καρασαρλίδου Φρόσω, Σκουρολιάκος Παναγιώτης (Πάνος), Τελιγιορίδου Ολυμπία, Γκιόκας Ιωάννης, Αμπατζίδη Μαρία.

**ΣΑΒΒΑΣ ΑΝΑΣΤΑΣΙΑΔΗΣ (Προεδρεύων των Επιτροπών):** Κυρίες και κύριοι συνάδελφοι, καλησπέρα σας.

Με την σχετική απαρτία δεδομένη, ξεκινάμε την κοινή συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων και της Ειδικής Μόνιμης Επιτροπής Ελληνισμού της Διασποράς, με θέμα ημερήσιας διάταξης την ενημέρωση των μελών των Επιτροπών από τον Υφυπουργό Εξωτερικών, αρμόδιο για θέματα Απόδημου Ελληνισμού, κ. Κώστα Βλάση, τον οποίο συναντάμε για πρώτη φορά στη συνεδρίασή μας και του ευχόμαστε και δημόσια, καλή επιτυχία στο δύσκολο και ενδιαφέρον έργο που έχει αναλάβει.

Αποφασίσαμε με τον Πρόεδρο της Διαρκούς Επιτροπής Εθνικής Άμυνας και Εξωτερικών Υποθέσεων η συνεδρίαση αυτή να είναι κοινή, γιατί θεωρούμε και έτσι είναι, και τα μέλη της Διαρκούς Επιτροπής Εθνικής Άμυνας και Εξωτερικών Υποθέσεων, τα προβλήματα των Ελλήνων, των συμπατριωτών μας του εξωτερικού, άπτονται και των θεμάτων και των αρμοδιοτήτων της Διαρκούς Επιτροπής Εθνικής Άμυνας και Εξωτερικών Υποθέσεων.

Το λόγο έχει ο κ. Υπουργός, αφού καλωσορίσουμε τον Γενικό Γραμματέα, κ. Χρυσουλάκη και την κυρία Παπαδάτου. Η διαδικασία που θα ακολουθήσει μετά από την ολοκλήρωση της ομιλίας του κ. Υφυπουργού είναι εάν έχει να τοποθετηθεί ο κ. Γενικός Γραμματέας και στη συνέχεια με εκπρόσωπο από το κάθε κόμμα που θα καταθέσει τις θέσεις του είτε ερωτήσεις προς τον κ. Υφυπουργό.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών Αρμόδιος για θέματα Απόδημου Ελληνισμού ):** Κύριε Πρόεδρε, σας ευχαριστώ πολύ. Να ευχαριστήσω, βέβαια και τους δύο Προέδρους και τον κ. Γκιουλέκα για αυτή την πρόσκληση κι όλους εσάς τους συναδέλφους, για την παρουσία σας εδώ. Να πω ό,τι πραγματικά χαίρομαι που είναι σε μια Επιτροπή που πραγματικά υπάρχει ένα κλίμα ομόνοιας, ομοψυχίας. Ένα κλίμα το οποίο θεωρώ ότι πρέπει να έχουμε κι εμείς οι πολιτικοί όταν πηγαίνουμε στο Εξωτερικό. Δεν σας το κρύβω ότι και με όλους τους προκατόχούς μου που έχω μιλήσει, όπως τον κ. Αμανατίδη, τον κ. Κουίκ, τον κ. Διαματάρη σαφώς, που ήταν πριν από εμένα, έχουμε μια ιδιαίτερη σχέση και προσπαθούμε να συνεργαστούμε, για το καλό των Αποδήμων και βέβαια, πρέπει να εξάρω και το έργο τους το προηγούμενο διάστημα, το οποίο ήταν πέρα και πάνω από κόμματα.

Υπό αυτήν, λοιπόν, την έννοια, αυτό που θέλω και εγώ να προβάλω προς εσάς είναι ότι η παρουσία του Υφυπουργού Εξωτερικών με αρμοδιότητα τους Αποδήμους, πρέπει πάντα, όταν βρίσκεται, ειδικά, εκτός Ελλάδας, αλλά και εδώ, να είναι, όπως είπα, σε κλίμα ενότητας, ομοψυχίας. Πρέπει τις όποιες διαφορές έχουμε και εσωτερικά, που είναι εύλογο, να τις αφήνουμε εντός Ελλάδας και να μην τις μεταφέρουμε προς τα έξω. Στο κάτω-κάτω τα θέματα της ομογένειας, νομίζω, ότι σε μεγάλο βαθμό μας βρίσκουν σύμφωνους και σ' αυτό το πλαίσιο, νομίζω, έχω μιλήσει και με όλους τους προηγούμενους Υφυπουργούς.

Όπως γνωρίζετε, έχω αναλάβει τα καινούργια καθήκοντά μου το τελευταίο δίμηνο. Μέσα σ' αυτό το δίμηνο έχω κάνει εκατοντάδες συναντήσεις, προκειμένου να έχω την καλύτερη δυνατή ενημέρωση, για όλα τα θέματα που αφορούν το Υφυπουργείο μου. Για να είμαι ξεκάθαρος οι αρμοδιότητες που έχω χωρίζονται στις δύο Γενικές Γραμματείες. Η μια Γενική Γραμματεία είναι της Δημόσιας Διπλωματίας Θρησκευτικών και Προξενικών Υποθέσεων και η δεύτερη είναι η Γενική Γραμματεία του Απόδημου Ελληνισμού.

Σε όλο αυτό το διάστημα, λοιπόν, έχω συναντήσει δεκάδες, εκατοντάδες ομογενειακούς συλλόγους, οι όποιοι έχουν ζητήσει είτε ενημέρωση, είτε επαφή, είτε πρέσβεις, είτε ατομικά, οποιονδήποτε έχει ζητήσει τη συνδρομή μας. Είναι τεράστια η γκάμα των αρμοδιοτήτων και όπως καταλαβαίνετε αυτό το δίμηνο, από το πρωί μέχρι το βράδυ και εγώ και οι δυό Γενικοί Γραμματείς έχουμε δει όλους που μας το έχουν ζητήσει.

Δεν υπάρχει ούτε ένας που να έχει ζητήσει συνάντηση και να μην έχει γίνει. Σε αυτό το διάστημα των δύο μηνών, οφείλω να σας ενημερώσω ότι έχω κάνει κάποιες επισκέψεις, με πρώτη αυτή στην Κωνσταντινούπολη, κατά τη διάρκεια των εορτασμών των Θεοφανίων, όπου είχα τη δυνατότητα να επισκεφθώ το Φανάρι και τον Οικουμενικό Πατριάρχη, αλλά να δω και όλες τις Ρωμαίικες Κοινότητες, όπως και τον Σύνδεσμο Υποστήριξης Ρωμαίικων Κοινοτικών Ιδρυμάτων, όλα τα Ομογενειακά Σχολεία και να έχω πλήρη γνώση, του τι ακριβώς συμβαίνει στην Κωνσταντινούπολη.

Συνέχισα με την Δερβίτσανη, που είναι ένα άλλο κομμάτι της ελληνικής μειονότητας στη γείτονα χώρα της Αλβανίας, όπου συμμετείχα στην 29η επέτειο της Ομόνοιας. Επισκέφθηκα το Δουβλίνο, το Λονδίνο που πάλι είχα επαφές με όλους τους ομογενειακούς φορείς, αλλά και την Κύπρο, όπου έκανα επίσημη επίσκεψη. Πήγα στις Ηνωμένες Πολιτείες της Αμερικής, στη Νέα Υόρκη, με αφορμή ένα γεύμα που έκανε ο Υπουργός Εξωτερικών, ο κ. Πομπέο, με μία πρωτοβουλία που πήρε για την συμμαχία, για τη Θρησκευτική Ελευθερία, όπου είχα τη δυνατότητα να συναντήσω πάλι κάποιες ομογενειακές οργανώσεις μας με ιδιαίτερη σημασία, όπως είναι η ΑΧΕΠΑ, το ΑΗΙ και η HALC.

Στην Αίγυπτο, επισκέφθηκα το Κάιρο, την Αλεξάνδρεια και την Ιερά Μονή του Σινά. Συνάντησα τον Πατριάρχη Αλεξάνδρειας. Είδα όλους τους Συλλόγους, επισκέφθηκα το Γενικό Νοσοκομείο του Καΐρου, το Σχολείο μας, τους μοναχούς και τις μοναχές στο Σινά. Πιστέψτε με, ότι, πραγματικά, δίνεται μεγάλος αγώνας και σε αυτά τα μέρη για να κρατηθεί ζωντανός ο Ελληνισμός. Αυτές τις συναντήσεις είχα, λοιπόν, μέσα σε δύο μήνες, ταυτόχρονα, με όλες τις δραστηριότητες που θα σας αναφέρω παρακάτω. Στο Υφυπουργείο μας υπάρχουν κάποιες προτεραιότητες που έχουμε θέσει και τις οποίες προσπαθούμε να τις φέρουμε εις πέρας.

Η πρώτη και η, πλέον, σημαντική θεωρώ ότι είναι η αναβάθμιση των Προξενικών μας Υπηρεσιών. Για όσους έχουν γνώση του τι γίνεται στο εξωτερικό, ξέρετε ότι σε πολλά μέρη, ειδικά εκεί που υπάρχει μεγάλο κομμάτι Ελληνισμού -και θα αναφέρω ως χαρακτηριστικό παράδειγμα την Αγγλία και ιδιαίτερα το Λονδίνο- εκεί που έχει πάει και μεγάλος αριθμός νέων μεταναστών, δηλαδή, Ελλήνων οι οποίοι έφυγαν την τελευταία δεκαετία της κρίσης- εκεί τα προβλήματα στα Προξενικά γραφεία είναι ακόμα πολύ μεγαλύτερα.

Αναφέρω το Λονδίνο, γιατί συνέπεσε το 2011 να μετατραπεί το Γενικό Προξενείο σε ένα απλό Προξενικό Γραφείο, ενώ την ίδια στιγμή αυξήθηκε, κατά πάρα πολύ, ο αριθμός των Ελλήνων που πήγαν, για να βρουν μία καλύτερη εργασία σε αυτή τη χώρα. Το αποτέλεσμα είναι να υπάρχουν πάρα πολλά παράπονα και θέλω να είμαι ξεκάθαρος. Δεν αφορά, όπως είπα πριν, ούτε ποια Κυβέρνηση ήταν.

Αυτό είναι ένα διαχρονικό πρόβλημα, την τελευταία δεκαετία, να υπάρχουν πάρα πολλά παράπονα με πολύ μεγάλες καθυστερήσεις. Γι' αυτό το λόγο ο Πρωθυπουργός Κυριάκος Μητσοτάκης, έκανε και ειδική μνεία στη Διεθνή Έκθεση Θεσσαλονίκης τον περασμένο Σεπτέμβριο. Αποτελεί μία από τις προτεραιότητές μας να επιταχύνουμε, να ψηφιοποιήσουμε και να διευκολύνουμε όλες αυτές τις διαδικασίες. Θέλουμε να κάνουμε ένα Κράτος, που να είναι πιο φιλικό προς τον Έλληνα, που έρχεται σε επαφή με τα Προξενικά μας Γραφεία.

Το βασικό πρόβλημα ήταν η καταχώρηση των ληξιαρχικών πράξεων που συντάσσονται στα Προξενεία. Για να γίνει μία πράξη μπορεί να πέρναγαν και οχτώ μήνες, με αποτέλεσμα, εύλογα, να έχουν πάρα πολλά παράπονα. Αυτό που κάναμε από τον πρώτο μήνα που αναλάβαμε τη διακυβέρνηση, ήταν να συσταθεί μία τριμελής Επιτροπή από τα Υπουργεία Εσωτερικών, Εξωτερικών και Ψηφιακής Διακυβέρνησης, για την αντιμετώπιση του εν λόγω προβλήματος, που με βάση την εικόνα που έχω, αποτελεί το 80% του χρόνου και του έργου των Προξενικών μας γραφείων.

Βέβαια, να τονίσω, ότι όλοι οι υπάλληλοι των Προξενικών γραφείων, πραγματικά υπερβαίνουν εαυτούς και όλα αυτά τα χρόνια κάνουν, ότι περνάει το χέρι τους, για να εξυπηρετήσουν, αλλά δεν αρκεί. Ήδη, λοιπόν, από αυτή την τριμελή Επιτροπή, καταλήξαμε σε αποτελέσματα απτά, ήδη το σχετικό νομοσχέδιο του Υπουργείου Εσωτερικών κατατέθηκε την Δευτέρα, στην αρμόδια Επιτροπή της Βουλής και ήδη έχει ξεκινήσει η συζήτηση του.

Έχω εδώ και όλο αυτό το νομοσχέδιο, που ουσιαστικά, για να σας πω σε γενικές γραμμές, δίνονται καθήκοντα Ληξιάρχου για τους Έλληνες της αλλοδαπής στον προϊστάμενο της Ελληνικής Προξενικής Αρχής και με αυτό τον τρόπο, θεωρούμε, ότι θα δώσουμε πραγματικά μια λύση στο πρόβλημα που ανέφερα προηγουμένως.

Βεβαίως, δεν σημαίνει, ότι αύριο το πρωί θα μπορέσουμε, να λύσουμε εντελώς το πρόβλημα, αλλά με τη νομοθέτηση αυτή και αφού ξεκινήσουμε να λειτουργεί όλο αυτό το πρόγραμμα πιλοτικά σε δύο, τρία, τέσσερα Προξενεία, δεν μπορώ, να σας πω ακόμη, αλλά σε ένα τέτοιο αριθμό και εφόσον δούμε, ότι αυτό λειτουργεί καλά πλέον, θα διαχυθεί σε όλα τα Προξενεία μας ανά τον κόσμο.

Με αυτό τον τρόπο θέλω, να πιστεύουμε, ότι θα δημιουργήσουμε ένα πραγματικά πιο φιλικό περιβάλλον προς τον Έλληνα της Διασποράς, ο οποίος δεν θα χρειάζεται να ‘ρθει στην Ελλάδα -πολλές φορές από το να περιμένει οκτώ μήνες- για να τελειώσει μια ληξιαρχική πράξη ερχόταν στην Ελλάδα με όλα τα έξοδα που έπρεπε, να καταβάλει, για να μπορέσει να κάνει μια απλή διαδικασία.

Το δεύτερο κομμάτι που είναι πάρα πολύ σημαντικό, επίσης, και στην οποία έχουμε συμμετοχή και το δικό μας Υπουργείο, είναι το θέμα της ψήφου των Ελλήνων του Εξωτερικού. Δεν σας κρύβω και θα ήθελα, να έχετε εικόνα, ενδεχομένως την έχετε, ότι υπάρχει μια γενικότερη δυσφορία στο μεγαλύτερο αριθμό των Ελλήνων, που ζουν στη Διασπορά, γιατί όλοι περίμεναν ότι θα μπορέσουν να ψηφίσουν, χωρίς καθόλου περιορισμούς, εφόσον ήταν το όνομά τους στους εκλογικούς καταλόγους της Ελλάδας. Αυτή τη στιγμή εγώ αυτό, που εξηγώ παντού και το αναφέρω είναι, ότι από μόνο του το νομοσχέδιο είναι μια τομή, στην οποία συνέκλιναν αρκετά κόμματα και είναι μια πολύ καλή αρχή.

Στο επόμενο βήμα είναι η δημιουργία της ηλεκτρονικής εφαρμογής του Υπουργείου Εσωτερικών, για την εγγραφή των Αποδήμων στους ειδικούς εκλογικούς καταλόγους. Αυτό που θέλω, να πω και να το ζητήσω και από σας είναι, ότι πρέπει όλοι όσοι βρισκόμαστε εδώ, να συνδράμουμε, ώστε να βοηθήσουμε σε αυτή τη διαδικασία, να βάλουμε κόσμο, να συμμετέχει στη διαδικασία αυτή. Να το ξέρετε, ότι αυτό που λέω εγώ εδώ, είναι ότι σ' αυτή τη διαδικασία, δεν έχει σημασία, ούτε το τι θέλει να ψηφίσει ο καθένας, πρέπει όλοι όσοι μπορούν και έχουν τη δυνατότητα να συμμετέχουν για να δείξουμε, ότι υπάρχει ένας επιπλέον ζωντανός ελληνισμός, που ενδιαφέρεται για την Ελλάδα.

Οι πληροφορίες που έχω, λοιπόν, είναι ότι η πλατφόρμα, πρόκειται να είναι λειτουργική σε δύο με τρεις μήνες, βέβαια, είναι αρμοδιότητα του Υπουργείου Εσωτερικών. Αυτή την εικόνα έχω έως τώρα, αλλά θα έχω και περισσότερες πληροφορίες παραπάνω, αλλά εμμένω σε αυτό, ότι είναι πραγματικά η ψήφος των Ελλήνων του Εξωτερικού ένα υπερκομματικό ζήτημα και πρέπει όλοι να βοηθήσουμε, προς αυτή την κατεύθυνση.

Επιπλέον, στο διάστημα που είμαι σε αυτό το πόστο, το οποίο όμως αυτό που θα πω, έχει ξεκινήσει προηγουμένως και από το προηγούμενο Υφυπουργό τον κ. Διαματάρη, αλλά και επί προηγούμενης Κυβέρνησης, είναι τριμερείς συνεργασίες με κάποιες άλλες χώρες. Ήδη το Γενάρη κάναμε δύο τριμερείς συνεργασίας με Κύπρο-Αίγυπτο η μία και με Κύπρο-Ισραήλ η δεύτερη. Στο πλαίσιο αυτό υλοποιούμε δράσεις με έμφαση στη νεολαία και στον πολιτισμό και αυτό που θέλουμε είναι να φέρουμε τα μέλη της Διασποράς μας πιο κοντά, να ενισχύσουμε τις διαπροσωπικές σχέσεις και να επιβάλουμε μια θετική ατζέντα στην ευρύτερη Νοτιοανατολική Μεσόγειο.

Σε αυτό το πλαίσιο, έχει έρθει από την Αίγυπτο και η κυρία Μακράμ μαζί με τον κ. Φωτίου, όπως βέβαια και ο κ. Χέρτζογκ από την πλευρά του Ισραήλ. Αυτό που θέλω να πω είναι ότι, δίνουμε ιδιαίτερη έμφαση, μέσα από αυτές τις τριμερείς συνεργασίες στο πως θα φέρουμε πιο κοντά μας τους Έλληνες της Διασποράς, κυρίως της δεύτερης και της τρίτης γενιάς. Δηλαδή, αυτούς που έχουν γεννηθεί σε άλλες χώρες, αλλά έχουν γονείς Έλληνες και τους οποίους θέλουμε να τους φέρουμε πιο κοντά προς την πατρίδα μας. Στο πλαίσιο λοιπόν αυτό, ήδη, προγραμματίζουμε την άνοιξη, τον Μάϊο του 2020, ένα Greek juice festival στο οποίο θα συμμετέχουν Έλληνες, Κύπριοι και Ισραηλινοί καλλιτέχνες. Είναι μία πολύ μεγάλη εκδήλωση που θα κάνουμε στη Νέα Υόρκη. Επιπλέον, να πω πως στο πλαίσιο αυτών των τριμερών συνεργασιών με άλλες χώρες, κοιτάμε να βάλουμε στην ατζέντα μας, ήδη, και το Λίβανο, και την Πορτογαλία, και την Αρμενία.

Στο πλαίσιο αυτών των τριμερών συνεργασιών το οποίο γίνεται ουσιαστικά με τη μεγάλη συνδρομή της Γενικής Γραμματείας του Αποδήμου, δηλαδή, με τον Γενικό Γραμματέα, τον κ. Χρυσουλάκη και τους συνεργάτες του και όλους όσους εργάζονται εκεί. Στο πρώτο εξάμηνο της θητείας της Κυβέρνησης, έχουν ταυτόχρονα γίνει πάρα πολλά. Θα σας αναφέρω, ενδεικτικά, κάποια πράγματα, για να μην τα αναφέρω αναλυτικά. Έχουν δοθεί χορηγίες σε πολλούς συλλόγους, έχουν στηριχθεί δύο θεατρικά σχήματα, έχουμε ξεκινήσει ένα πρόγραμμα ανάδειξης των πολιτιστικών μας αγαθών, έχουμε ένα άλλο πρόγραμμα ανάδειξης προσωπικοτήτων της Ομογένειας από το χώρο της ευεργεσίας των επιστημών, των τεχνών, των γραμμάτων και της επιχειρηματικότητας. Ήδη, έχουμε τιμήσει πέντε προσωπικότητες.

Κάναμε μια πολύ δυναμική καμπάνια και αναδείξαμε την παγκοσμιότητα της ελληνικής γλώσσας. Ήδη, έγινε μια πάρα πολύ επιτυχημένη εκδήλωση, πριν λίγες ημέρες στο Μέγαρο Μουσικής, αλλά σε αυτό το πλαίσιο γίνανε εκδηλώσεις παντού σε όλο τον κόσμο. Εγώ, έτυχε να δώσω τα βραβεία ελληνομάθειας στην αντίστοιχη εκδήλωση που έγινε στη Νέα Υόρκη και μάλιστα ήταν, πραγματικά, ιδιαίτερα συγκινητικό να βραβεύεις 150 νέα παιδιά τα οποία μιλάγανε ελληνικά. Νομίζω ότι, σε αυτή την κατεύθυνση, παρότι αποτελεί η ελληνική γλώσσα αρμοδιότητα του Υπουργείου Παιδείας, εμείς, προσπαθούμε και βοηθάμε στο βαθμό που μπορούμε όσο το δυνατόν περισσότερο, γιατί, εκ των πραγμάτων τα σχολεία, μας βλέπουν εμάς σαν εκπροσώπους της Κυβέρνησης. Τέλος, προσπαθούμε να ξεκινήσουμε και μια απογραφή των οργανώσεών μας παγκοσμίως. Υπάρχουν βέβαια πράγματα που έχουμε βρει από προηγούμενους αλλά προχωράμε ακόμη πιο εντατικά.

Στο άμεσο μέλλον, ξεκινάμε προγράμματα φιλοξενίας παιδιών της Ομογένειας. Θα με συγχωρήσεις Γιάννη, δεν τα είπα όλα ότι έχετε κάνει. Σαν Γενική Γραμματεία ανέφερα μερικά μόνο. Ξεκινάμε λοιπόν, προγράμματα φιλοξενίας παιδιών της Ομογένειας για την εκμάθηση της ελληνικής γλώσσας, της ιστορίας και του πολιτισμού. Οργανώνουμε το Παγκόσμιο Συνέδριο Ομογενών γιατρών, που θα γίνει το τελευταίο τριήμερο του Ιουλίου εδώ στην Αθήνα. Οργανώνουμε συνέδριο, για εφτά παγκόσμια εθνικοτοπικά συμβούλια, συνεχίζουμε βραβεύσεις, απόδοση τιμητικών διακρίσεων σε φιλέλληνες. Όπως είπα και πιο πριν, ολοκληρώνουμε την τριμερή συμφωνία με την Κύπρο και την Αρμενία και επεκτείνουμε όλα, όπως ανάδειξη της παγκοσμιότητας της ημέρας της ελληνικής γλώσσας κ.λπ. Είναι πάρα πολλά, δεν χρειάζεται να τα αναφέρω, τα οποία τα κάνουμε σε συνεργασία και με άλλα Υπουργεία όπως το Παιδείας, το Αγροτικής Ανάπτυξης, το Πολιτισμού και το Ναυτιλίας. Προσπαθούμε να ανοίξουμε τις δράσεις μας σε όλα τα Υπουργεία.

Επιπλέον, στις αρμοδιότητες του Υφυπουργείου στο οποίο βρίσκομαι είναι και τα θέματα του Οικουμενικού Πατριαρχείου και των Ορθόδοξων Εκκλησιών. Από την πρώτη μέρα που ανέλαβα τις αρμοδιότητες αυτές, επικοινώνησα προσωπικά με τους επικεφαλής των εκκλησιών, με όλα τα πατριαρχεία, όλες τις Αρχιεπισκοπές. Όπως σας είπα ήδη επισκέφτηκα το Οικουμενικό Πατριαρχείο. Είναι δεδομένο ότι υπάρχει η απόλυτη στήριξη της πολιτείας στο Οικουμενικό Πατριαρχείο και ιδιαίτερα στον Πατριάρχη, κ. Βαρθολομαίο, χωρίς βέβαια αυτό να μη σημαίνει ότι υπάρχουν διακριτές σχέσεις μεταξύ πολιτείας και εκκλησίας. Νομίζω ότι είναι αέναη, διαρκής, συνεχής κι αδιάλειπτη η στήριξη της πολιτείας μας, όποια Κυβέρνηση είναι επάνω, προς το Οικουμενικό Πατριαρχείο, το οποίο είναι η κορυφή της Ορθοδοξίας και πόλος συσπείρωσης του απανταχού ελληνισμού.

Συμμετείχα στο γεύμα ανάμεσα σε 20 υπουργούς, που έκανε ο κύριος Πομπέο για τη θρησκευτική ελευθερία. Συναντήθηκα ήδη με τον Πατριάρχη Αλεξάνδρειας, τον κ. Θεόδωρο, ο οποίος μου μετέφερε και τα προβλήματα που έχει και συνεννοηθήκαμε σε όποιο βαθμό, μπορούμε να βοηθήσουμε σαν ελληνική πολιτεία στα προβλήματα που έχει σε έναν τεράστιο και αχανή προορισμό όπως είναι η Αφρική και κάνει πραγματικά τεράστιο φιλανθρωπικό έργο. Στο γεύμα που μας παρέθεσε στην Ουάσιγκτον ο κ. Πομπέο, έθεσα και τα θέματα της αναγνώρισης του οικουμενικού χαρακτήρα και της νομικής προσωπικότητας του οικουμενικού θρόνου από την πλευρά της Τουρκίας, όπως και το ζήτημα της λειτουργίας της Θεολογικής Σχολής της Χάλκης.

Το επόμενο διάστημα έχω ήδη προγραμματίσει κάποιες μετακινήσεις. Την επόμενη βδομάδα πάω για δεύτερη φορά στο Φανάρι στη Κωνσταντινούπολη, όπου θα παρευρεθώ στη Θεία Λειτουργία με τον Οικουμενικό Πατριάρχη, κ. Βαρθολομαίο, τον Αρχιεπίσκοπο της Κύπρου, τον κ. Χρυσόστομο και από ότι έμαθα θα είναι ο Αρχιεπίσκοπος Αυστραλίας. Στην Αυστραλία θα πάω στα μέσα του Μάρτη. Έχω βγάλει στο πρόγραμμα να επισκεφτώ έξι πολιτείες, γιατί θεωρώ ότι πρέπει η παρουσία μας να είναι παντού, όχι μόνο εκεί που υπάρχει τεράστιος ελληνισμός. Στο στόχο μου είναι να πάω Πέρθ, Αδελαϊδα, Μελβούρνη, Σίδνεϋ, Βρισβάνη, Ντάργουιν και Χόμπαρτ. Θα είναι ένα μεγάλο ταξίδι, αλλά νομίζω ότι η Αυστραλία αξίζει και του ενδιαφέροντος μας και ιδιαίτερης στήριξης από εμάς, γιατί είναι απομακρυσμένη και πρέπει με την πρώτη ευκαιρία να είμαστε εκεί.

Βέβαια θα συμμετέχω σε όλες τις ομογενειακές εκδηλώσεις. Στις 22 του μηνός θα γίνει η παρέλαση για την 25η Μαρτίου στη Μελβούρνη και στις 29 θα γίνει στο Σίδνεϋ. Τέλη Απριλίου, σχεδιάζω να πάω Γερμανία, στο Μόναχο και στη Στουτγκάρδη, όπου πλέον και εκεί έχουν περάσει το μισό εκατομμύριο οι Έλληνες που κατοικούν εκεί με ελληνικά σχολεία, ζωντανά, τα οποία χρειάζονται βοήθεια. Τέλος, τον Μάιο θα ολοκληρώσω το υπόλοιπο κομμάτι της επαφής μου με την Αμερική επισκεπτόμενος το Σικάγο, το Σαν Φρανσίσκο, Λος Άντζελες και Νέα Υόρκη, συμμετέχοντας σε αυτή τη συναυλία που σας είπα μεταξύ Ελλάδας, Κύπρου και Ισραήλ.

Γενικά θεωρώ ότι είναι πολυσχεδές και πολύ επίπεδο όλο αυτό το κομμάτι των δραστηριοτήτων, το οποίο έχω αναλάβει και πραγματικά χαίρομαι που βρίσκω κάτι από τους προηγούμενους που ήταν σε αυτή τη θέση από όλα τα κόμματα. Προσβλέπω στη βοήθεια όλων, γιατί είναι πραγματικά ένα τεράστιο κεφάλαιο ο Ελληνισμός της Διασποράς. Εγώ δεν τους λέω Απόδημους Έλληνες, τους αναφέρω « Οικουμενικός Ελληνισμός», γιατί Απόδημοι είναι αυτοί που έφυγαν. Από εκεί πέρα, όμως, υπάρχει δεύτερη και τρίτη γενιά Ελλήνων που έχουν γεννηθεί και μεγαλώσει εκεί, νιώθουν Έλληνες. Νομίζω ότι οφείλουμε να τους δείξουμε ότι η πατρίδα είναι εδώ, όχι μόνο για όταν τους χρειάζεται η Πατρίδα, άλλα για να ξέρουν και αυτοί ότι η «Πόρτα» μας είναι ανοιχτή.

Επομένως, είναι ένα πολύ μεγάλο αντικείμενο, προσδοκώ στην βοήθειά σας, στις παρατηρήσεις σας, στις συμβουλές όλων σας, γιατί όλοι έχουν μια ξεχωριστή εμπειρία για τους Έλληνες του Εξωτερικού, την οποία θα μπορούσαν να τη μοιραστούν μαζί μας. Σας ευχαριστώ πολύ.

**ΣΑΒΒΑΣ ΑΝΑΣΤΑΣΙΑΔΗΣ (Προεδρεύων των Επιτροπών):** Κύριε Υπουργέ, ευχαριστούμε για την λεπτομερή τοποθέτησή σας στα θέματα που έχετε αυτή την περίοδο διαχειριστεί.

Τον λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ: (Εκπρόσωπος της Μειοψηφίας):** Κύριε Υπουργέ, συγχαρητήρια για την ανάληψη των καθηκόντων σας. Βέβαια, έχετε αναλάβει εδώ και δύο μήνες, ένα δύσκολο και ενδιαφέρον όμως Υφυπουργείο με τις αρμοδιότητες τις οποίες είχε και ο προηγούμενος Υφυπουργός, δηλαδή της Ε διευθύνσεις, τις υπηρεσίες τύπου που είχαμε, οι οποίες είχαμε, όπως και τα Προξενικά Κύριε Υπουργέ, καταρχήν σας ευχαριστούμε, για την ενημέρωση που κάνατε σε σχέση με τις ενέργειες τις οποίες έχετε από εδώ και μπροστά για την νέα χρονιά. Ωστόσο, νομίζω, ότι λείπει ένα συνολικό σχέδιο με τα εργαλεία τα οποία έχει το Υπουργείο και συνολικά ως Κυβέρνηση τα οποία θα πρέπει να δείτε.

Στις προγραμματικές δηλώσεις δεν υπήρξε κάτι, από τον κ. Διαματάρη. Νομίζω, ότι θα πρέπει να υπάρξει μια τοποθέτηση πιο συνολική και σφαιρική, για την ανάπτυξη συνολικά και της πολιτιστικής διπλωματίας. Είδα ότι επικεντρωθήκατε σε έναν τομέα για τον ελληνισμό της διασποράς και κάποια πράγματα σε σχέση με τη θρησκευτική διπλωματία, αλλά και την ηλεκτρονική εξυπηρέτηση των Ελλήνων του εξωτερικού. Υπάρχει, όμως, η αναγκαιότητα σε σχέση με τον πολιτισμό, άρα να δούμε πως σκέφτεστε να αναπτύξετε συνολικά ένα σχέδιο δράσης επάνω στον πολιτισμό, γιατί έχετε την UNESCO, έχετε τις υποτροφίες της Ε1.

Οι ερωτήσεις που έχω να κάνω, είναι σε σχέση πρώτα απ' όλα, με την ανάπτυξη του Πολιτισμού. Θα προχωρήσετε σε περισσότερες υποτροφίες; Πώς βλέπετε τον σχεδιασμό των υποτροφιών; Πώς βλέπει το Υπουργείο το σχεδιασμό των εδρών νεοελληνικών, αρχαιολογικών σπουδών; Τρίτον, σε σχέση με την UNESCO, ξέρετε ότι έπαιξε σημαντικό ρόλο, όταν υπήρξαν θέματα από τη μεριά της Τουρκίας, για τη χρήση του παγκόσμιου μνημείου πολιτιστικής κληρονομιάς, την Αγ. Σοφία. Εδώ, θα πρέπει να δείτε με το Υπουργείο Πολιτισμού και το Υπουργείο Παιδείας, την προώθηση της καθιέρωσης της παγκόσμιας ημέρας της ελληνικής γλώσσας. Είναι κάτι στο οποίο σας έδωσα και συγχαρητήρια στην εκδήλωση που έγινε και για το κλίμα. Όπως και στον κύριο Γενικό, με τον τρόπο που έγινε και με το πνεύμα το οποίο εκπέμφθηκε από την εκδήλωση αυτή, για την ελληνική γλώσσα. Άρα, χρειάζεται να γίνει δουλειά εκεί.

Υπάρχουν θέματα, σε σχέση με τις υποτροφίες στην Ε2. Νομίζω, ότι χρειάζεται μια συνολική ενίσχυση των δύο αυτών δραστηριοτήτων των διευθύνσεων. Βέβαια, δεν ξέρω, ο προϋπολογισμός του Υπουργείου Εξωτερικών είναι περικομμένος κατά 20 εκατ. ευρώ, ωστόσο θα πρέπει να βάλετε τα δυνατά σας. Εδώ, θα μας βρείτε συμπαραστάτες. Ο προϋπολογισμός του ΥΠΕΞ, δεν μας δίνει καλά μηνύματα.

Σε σχέση με την απογραφή, όπως και τις κινήσεις τις οποίες θα κάνετε, κύριε Υπουργέ, στις επισκέψεις σας, θα ήθελα να εκφράσω έναν προβληματισμό και μια ερώτηση. Επειδή, η κινητοποίηση του ελληνισμού της διασποράς, θεωρώ ότι δεν πρόκειται να γίνει από οποιαδήποτε κυβέρνηση από μόνη της, νομίζω ότι εδώ θα πρέπει να συνεργαστείτε πολύ πιο κοντά με τα κόμματα. Έτσι, ώστε κάποιες επισκέψεις διακομματικές, γιατί προσβλέπουμε στην ενεργοποίηση των Ελλήνων της διασποράς, έτσι ώστε να εγγραφούν και στους καταλόγους και παντού.

Νομίζω ότι πρέπει να υπάρξει μια διακομματική κίνηση στις επισκέψεις οι οποίες θα γίνουν είτε από εσάς, είτε από τον Υπουργό Εξωτερικών. Να πλαισιωθούν απ' όλα τα κόμματα της Βουλής, έτσι ώστε να δίνεται ένα μήνυμα στην ομογένεια για να συμμετέχει.

Νομίζω ότι οποιαδήποτε κυβέρνηση μόνη της δεν θα μπορέσει να το κάνει. Άλλη ερώτησή μου είναι: Σκέφτεστε να δείτε το ζήτημα της οργάνωσης της ομογένειας μέσα από το Σ.Α.Ε.; Ο τίτλος, αναγκαστικά, δεν έχει αλλάξει από Συμβούλιο Απόδημου Ελληνισμού. Ούτως ή άλλως είναι συνταγματική ονομασία. Σκέφτεστε να κάνετε κάτι σε σχέση με αυτό; Υπάρχουν προτάσεις κ. υπουργέ και θα σας τις αναφέρω για να δείτε πώς προχωράει το holiday working visa της Αυστραλίας. Επίσης, υπάρχει η πρόταση για το μουσείο ή το σπίτι του Απόδημου, του μετανάστη της διασποράς, το παλατάκι της Θεσσαλονίκης. Πρόταση που είχαμε κάνει και παλιότερα. Για να μην χρονοτριβώ, η σύσκεψη στην οποία συμμετείχατε στις Ηνωμένες Πολιτείες -πιστεύω ότι ήταν και ο ειδικός σύμβουλος του Προέδρου Ομπάμα, νομίζω ότι έχει γίνει αυτό εδώ και τέσσερα χρόνια- είναι δηλαδή ένας νέος θεσμός.

Ωστόσο, θα πρέπει να γίνει ακόμα πιο κατανοητό πώς οι Χριστιανικοί πληθυσμοί, καθώς και συνολικά οι πληθυσμοί στη Μέση Ανατολή υπόκεινται σε διώξεις, αλλά και στην καταστροφή των πολιτιστικών αγαθών τα οποία υπάρχουν στις περιοχές εκείνες. Η ερώτησή μου είναι αν θα πρέπει να συνεχίσετε έναν πετυχημένο θεσμό, δηλαδή τον διαθρησκευτικό διάλογο, για τον πλουραλισμό στην Μέση Ανατολή, μεταξύ θρησκευτικών και πολιτικών ηγετών.

Έχουν γίνει δύο Συνέδρια και ένα παρατηρητήριο ιδρύθηκε πάνω σ' αυτό. Το δεύτερο είναι το a.c forum δηλαδή το ancient civilizations forum, το οποίο ιδρύθηκε από τη δική μας Kυβέρνηση και έγιναν δύο διασκέψεις με τους αρχαίους πολιτισμούς. Η δική μας κατεύθυνση ήταν ότι οι ήπιοι αυτοί δεσμοί του Πολιτισμού, οι θρησκευτικοί δεσμοί και η επικοινωνία, μεταξύ των κοινωνιών είναι ισχυροί δεσμοί οι οποίοι δεν υπόκεινται σε τρομακτικές αλλαγές όταν αλλάζουν οι Κυβερνήσεις ή οι πολιτικές των Κρατών. Αυτό φέρνει πιο κοντά τις κοινωνίες και αναπτύσσει μια θετική ατζέντα, τότε ακριβώς, μπορείς να επιλύεις και διαφορές. Υπάρχουν και άλλα θέματα που θα αναφέρω στην δευτερολογία μου. Θα μιλήσουν και συνάδελφοί μου. Δεν θέλω να τους καλύψω όλους.

Θα πρέπει να δείτε πολύ σημαντικά, τι γίνεται στο ζήτημα του Σινά. Δηλαδή της συν οριοθέτησης του τι γίνεται Δεν ξέρω αν έχετε κάποια ενημέρωση σε σχέση με το Άγιο Όρος. Αν θέλετε να το αναπτύξετε μετά όταν θα κλείσουν οι κάμερες σε σχέση με τα έργα που γίνονται με το ΚΕ.Δ.Α.Κ. Αν έχετε ενημέρωση σχετικά με αυτά που γίνονται εκεί. Για άλλα θέματα θα μιλήσουν και οι επόμενοι συνάδελφοί μου.

Κύριε Υπουργέ θέλω να σας πω το εξής: η νέα διασπορά, οι νέοι δηλαδή που έφυγαν στο εξωτερικό λόγω της κρίσης, δεν έφυγαν επειδή δεν τους άρεσε κάτι, ούτε ήταν φυσικό φαινόμενο το να φύγουν. Ο λόγος είναι η κρίση, η οποία είχε συγκεκριμένες αιτίες. Εμείς το βλέπουμε κι εδώ είναι ο αντίλογος. Εμείς θέλουμε την ανάπτυξη πολιτικών που θα προσφέρουν σταθερές τις θέσεις εργασίας.

Για μένα ήταν ένα πλήγμα τότε που ότι η έρευνα έφυγε από το Υπουργείο Παιδείας και Θρησκευμάτων και πήγε στο Υπουργείο Οικονομίας και Ανάπτυξης. Θα έπρεπε να είναι με έναν προϋπολογισμό που εμείς τον αυξήσαμε αλλά ακόμα παραμένει σε χαμηλότατα επίπεδα για την έρευνα, έτσι ώστε να μπορούν να έρθουν οι νέοι επιστήμονες. Υπήρχαν προγράμματα τα οποία αναπτύσσονταν και μέσα από τον ΟΑΕΔ. Τώρα ο ΟΑΕΔ έχει λιγότερα χρήματα στην διάθεσή του, έτσι ώστε να έρθουν οι νέοι μας προς τα πίσω. ‘Άρα λοιπόν πέρα από την οργάνωση η την επαφή με την νέα διασπορά, νομίζω το κρίσιμο επίδικο είναι η ανάπτυξη τέτοιων πολιτικών στη χώρα που οι νέοι μας θα έρθουν. Οι νέοι ζητούν πέραν τις καλές θέσεις και την αξιοκρατία. Το μητρώο στελεχών που είχαμε, για την στελέχωση αν θέλετε, σε σχέση με τα υπουργεία ήταν προς την κατεύθυνση αυτή. Η κυβέρνηση αυτή το κατήργησε δυστυχώς.

Αυτά κ. υπουργέ, ευχαριστώ πολύ κ. Αναστασιάδη.

**ΣΑΒΒΑΣ ΑΝΑΣΤΑΣΙΑΔΗΣ (Προεδρεύων των Επιτροπών):** Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ: (Εκπρόσωπος του ΜέΡΑ25):** Κύριε Υπουργέ, ευχαριστώντας σας για την ενημέρωση, πραγματικά ήταν εξαιρετική, θα ήθελα να υπενθυμίσω με αφορμή την παγκόσμια ημέρα ελληνικής γλώσσας που γιορτάζεται στις 9 Φεβρουαρίου, η ημέρα που αποδήμησε ο Διονύσιος Σολωμός, ότι έγινε και πρόσφατη εκδήλωση της Γενικής Γραμματείας Απόδημου Ελληνισμού. Η ελληνική γλώσσα είναι ψυχή. Για τους Έλληνες της διασποράς, η διατήρηση της ελληνικής γλώσσας, δεν είναι κάτι δεδομένο, όπως είναι για μας εδώ. Φυσικά για τον Απόδημο Ελληνισμό η διατήρηση της γλώσσας είναι ζητούμενο. Αυτό είναι ιδιαίτερα σημαντικό, για τους νέους ανθρώπους, που ζουν σε περιβάλλοντα, όπου η γλώσσα μας χρησιμοποιείται όλο και λιγότερο, είτε αυτοί είναι νέοι μετανάστες, είτε ανήκουν στην ονομαζόμενη τρίτη γενιά του Απόδημου Ελληνισμού. Εδώ, θα μου επιτρέψετε να πω, ότι γίνεται απαραίτητη η εμπλοκή της πολιτείας, η οποία χωρίς να επιβάλλει, οφείλει να εξασφαλίζει αυτές τις συνθήκες, που θα διευκολύνουν και θα διευρύνουν τη χρήση της ελληνικής γλώσσας στον Απόδημο Ελληνισμό.

Θα μπορούσαν να εξεταστούν διάφορες μορφές συνεργασίας με φορείς, όπως το Ελληνικό Κέντρο Κινηματογράφου π.χ., όπως η Ελληνική Ραδιοφωνία και Τηλεόραση. Θα μπορούσατε με τη συνδρομή των υπηρεσιακών σας παραγόντων, να συμβουλευτείτε συνεργάτες των παραπάνω φορέων. Μπορείτε επίσης να απευθυνθείτε, για τα ζητήματα αυτά σε θεσμούς και πρόσωπα, τα οποία και δεν έχουν κάποια ιδιοτελή στόχευση και παράλληλα είναι εξαιρετικοί γνώστες της ελληνικής καλλιτεχνικής δημιουργίας.

Στόχος σας, κύριε Υπουργέ, ας είναι να διευκολύνετε τον Ελληνισμό της Διασποράς να γνωρίσει καλύτερα τη γλώσσα μας, όπως αυτή εκφράζεται από το στίχο της σύγχρονης ελληνικής μουσικής, σκηνής, αλλά και της πρόζας του και του ελληνικού κινηματογράφου. Ας διευκολύνετε έστω και με ελάχιστα μέσα τους νέους ανθρώπους μας της διασποράς, να πλησιάσουν την ελληνική γλώσσα με το όχημα της σύγχρονης καλλιτεχνικής δημιουργίας και ας μην υποτιμάμε τη δύναμη και τη δυναμική που μπορεί να αναπτυχθεί, γιατί σε θεωρίες των διεθνών σχέσεων, σχηματικά παρουσιάζεται, ότι π.χ. οι Μπήτλς συνέβαλαν πολύ περισσότερο στην κοινή ταυτότητα της δύσης, απ' ό,τι το ΝΑΤΟ και η κόκα κόλα.

Εξάλλου, τέτοιες εκδηλώσεις δεν αποτελούν απλώς αφορμή για μια ομφαλοσκόπηση, αλλά γίνονται ευκαιρία να γνωρίσουν οι Απόδημοι Έλληνες πάρα πολλά κοινά που έχουν με τα σύγχρονα αυτά ρεύματα της πατρίδας μας, τα οποία δεν είναι αποκομμένα από όσα συμβαίνουν και στις χώρες που ζουν. Επιπλέον, επειδή, όπως γνωρίζουμε πολύ καλά αυτές τις εκδηλώσεις επισκέπτονται εκτός από τους Έλληνες της διασποράς και πολλοί από τους εκεί ντόπιους πληθυσμούς και έτσι γνωρίζουν και εκείνοι τα σύγχρονα καλλιτεχνικά ρεύματα της χώρας μας, η χρησιμότητα τέτοιων εκδηλώσεων θα είναι διπλή.

Στη συνεδρίαση της 13ης Νοεμβρίου, είχα θίξει θέματα εκπαίδευσης. Είχα αναφερθεί στις ελλείψεις διδακτικού προσωπικού, αλλά και κτιρίων, όπως και σε προβλήματα αναγνώρισης σπουδών. Επαναλαμβάνω και σήμερα, ότι αυτά τα θέματα, μπορούν να αποτελέσουν αντικείμενο κοινής συνεδρίασης με την Επιτροπή Μορφωτικών Υποθέσεων. Έχει εξετασθεί αυτό το θέμα, ότι μπορεί να γίνει αυτή η κοινή συνεδρίαση; Επίσης, σε εκείνη τη συνεδρίαση, αναφέρθηκα στα προβλήματα που προκύπτουν με την αποψίλωση των Ελληνικών Προξενικών Αρχών, τη στιγμή που αυξάνεται και ο αριθμός των μεταναστών και σαφώς οι ανάγκες του Απόδημου Ελληνισμού μεγαλώνουν.

Είπατε, ότι στο νέο νομοσχέδιο, φέρνετε μια τέτοια ρύθμιση και θα χαρούμε πάρα πολύ να αντιδρούμε πραγματικά προς την κατεύθυνση που θα είναι θετική. Επίσης ο θεσμός του ΚΕΠ για τον μετανάστη, δεν έχει προχωρήσει. Τι έχετε κάνει πάνω σ' αυτή τη διαδικασία; Υπάρχει κάποιο σχέδιο;

Κλείνοντας, να υπενθυμίσω τα προβλήματα που έχουν οι μεγαλύτερες ηλικίες μετανάστες με τη φορολογία και το ΙΚΑ. Ζητήματα, για τα οποία είναι απαραίτητη η παροχή συμβουλών από γνώστες αυτών των θεμάτων. Θα ήθελα, να γνωρίζω εάν οι υπηρεσίες σας έχουν κάνει κάποιες ενέργειες, για όλα αυτά τα θέματα τα οποία έχω ήδη θίξει προ τριμήνου και ποιες ενδεχομένως, είναι οι ενέργειες αυτές που έχουν γίνει . Ευχαριστώ πολύ .

**ΣΑΒΒΑΣ ΑΝΑΣΤΑΣΙΑΔΗΣ (Προεδρεύων των Επιτροπών) :** Προφανώς, η ερώτηση για κοινή συνεδρίαση με την Μορφωτικών Υποθέσεων, απευθύνεται στο Προεδρείο και όχι στον κ. Υπουργό, γιατί είναι θέμα κοινοβουλευτικό. Η απάντηση είναι ναι.

Το λόγο έχει ο κ. Φραγγίδης.

**ΓΕΩΡΓΙΟΣ ΦΡΑΓΓΙΔΗΣ**: **(Εκπρόσωπος του Κινήματος Αλλαγής):** Κύριε Υπουργέ, καταρχήν συγχαρητήρια, για την ανάληψη των καθηκόντων σας και εύχομαι από καρδιάς κάθε επιτυχία, αν και βλέπω ότι παρόλο το σύντομο χρονικό διάστημα η δραστηριότητα είναι αρκετά σημαντική. Ξέρουμε πολύ καλά ότι το Υπουργείο Εξωτερικών, γενικότερα παίζει ένα καθοριστικό ρόλο, ιδιαίτερα στις δύσκολες μέρες που διανύουμε και σε ένα περιβάλλον που ζούμε πάρα πολύ δύσκολο, δηλαδή η ‘Άμυνας της χώρας, δεν εξαρτάται μόνο από τις Ένοπλες Δυνάμεις σε σημαντικό βαθμό, εξαρτάται και από την εξωτερική πολιτική. Δεν θα πιαστώ όμως με αυτό για τα θέματα συνεργασίας ή συμμαχιών και τα λοιπά. Θα πιαστώ περισσότερο με τα θέματα που αναπτύξατε εσείς προηγουμένως.

Ξεκινώ από την αναβάθμιση των προξενικών υπηρεσιών που σίγουρα χρειάζονται πάρα πολλά πράγματα να αλλάξουν και σας το λέω εγώ, γιατί έχω ζήσει στο εξωτερικό σε διάφορες χώρες τουλάχιστον μία δεκαετία και ξέρω πολύ καλά τα προβλήματα που αντιμετωπίζουν. Θα κάνω μόνο μια ερώτηση για ένα πιστεύω σημαντικό θέμα που απασχολεί γενικότερα την πατρίδα μας και είναι ένας από τους κύριους οικονομικούς συντελεστές, που μπορεί να παίξουν θετικό ρόλο στην Ελλάδα και μιλάω για τον τουρισμό. Δηλαδή, κατά πόσο τα γραφεία του ΕΟΤ τα οποία λειτουργούν ανεξάρτητα τώρα σε διάφορες χώρες, μπορούν να συνδεθούν άμεσα με τις Προξενικές Αρχές ή με τις Πρεσβείες γιατί πιστεύω ότι η συνεργασία και η αμοιβαία προσπάθεια, θα έχει πιο γρήγορο αποτέλεσμα. Το δεύτερο θέμα είναι το θέμα των Ελλήνων του Εξωτερικού, των Αποδήμων όπως θέλουμε να τους πούμε, που είναι πάρα πολύ μεγάλο και πολύ σημαντικό. Έχουμε βέβαια την πρώτη γενιά που ακόμα ζει και υπάρχει στο εξωτερικό και έχουμε και τα μεγάλα προβλήματα με τα παιδιά δεύτερης και τρίτης γενιάς, που είναι ίσως το πιο σημαντικό ζήτημα το οποίο πρέπει να αντιμετωπίσουμε.

Η ψήφος των Ελλήνων του Εξωτερικού σαφώς και ήταν ένα σημαντικό βήμα, όμως, όπως είχαμε πει εμείς και σαν κόμμα, όταν ψηφίζαμε το νομοσχέδιο, οι διάφοροι περιορισμοί, που μπαίνουν θα παίξουν έναν αρνητικό ρόλο τον οποίο βέβαια το ζείτε και τον αντιμετωπίζεται και νομίζω ότι δεν τον αντιμετωπίζετε στην ολότητά του. Θα βγαίνουν με την πάροδο του χρόνου ολοένα και περισσότερα προβλήματα που θα καθιστούν πλέον αναγκαία την αλλαγή και αυτού του νόμου τον οποίο ψηφίσαμε.

Νομίζω ότι χρειάζεται μια συλλογική προσπάθεια, όλων των κομμάτων, για να γραφούν όσο το δυνατόν περισσότεροι Έλληνες να συμμετάσχουν σε μια τέτοια διαδικασία, γιατί πιστεύω ότι αυτή η διαδικασία είναι και ένας συνδετικός κρίκος με τα δρώμενα της Ελλάδος και με την πατρίδα. Ναι μεν η πρώτη γενιά ακόμη συναισθηματικά λειτουργεί ως προς τη σχέση της με την Ελλάδα, αλλά η δεύτερη και η τρίτη γενιά, θέλει περισσότερα πράγματα. Όπως, επίσης και οι νέοι οι οποίοι έφυγαν στο εξωτερικό. Έχετε κάποιο στόχο μέσα στο μυαλό σας, έχετε επεξεργαστεί κάτι το οποίο θα μπορούσε να ενεργοποιήσει και αυτούς τους Έλληνες, τουλάχιστον τους νέους που βλέπουμε ότι θα είναι δύσκολο να επιστρέψουν στην Ελλάδα, αλλά να διατηρήσουν τη σχέση με την Ελλάδα, για να μην πάμε σε φαινόμενα που αντιμετωπίζουμε τώρα.

Το ερώτημά μου είναι σε σχέση με τους Έλληνες του εξωτερικού για τη δεύτερη και την τρίτη γενιά, μήπως έχετε στο μυαλό σας και είναι σωστό να χρησιμοποιήσετε και τις διάφορες Κοινότητες, Συλλόγους και Ομοσπονδίες, που υπάρχουν στα κράτη αυτά τα οποία μπορούν να συμβάλουν και στην Απογραφή των Ελλήνων και στην ενεργοποίηση τους να εγγραφούν στους εκλογικούς καταλόγους, αλλά νομίζω ότι με την επαφή με τους Συλλόγους, τις Κοινότητες και τις Ομοσπονδίες και προωθώντας διάφορα γεγονότα όπως είναι χορηγίες, πολιτισμικές πολιτικές και θρησκευτικές δραστηριότητες, θα μπορούσαμε να έρθουμε ακόμη πιο κοντά σε αυτό τον νέο κόσμο, γιατί ο νέος είναι αυτός που μας απασχολεί κυρίως.

Τέλος, ακόμη έχετε σκοπό να χρησιμοποιήσετε εκεί που υπάρχουν στις χώρες που υπάρχουν, γιατί δυστυχώς, δεν υπάρχουν σε πολλές χώρες, σχολεία Ελληνικά, να εκμεταλλευθούμε και την παρουσία αυτών, ούτως ώστε διά μέσου αυτών να ενεργοποιηθούν και παιδιά δεύτερης ή τρίτης γενιάς;

Δηλαδή, να έρθουμε σε επαφές και να δημιουργήσουμε κάποιες εκδηλώσεις στα σχολεία, με πρωτοβουλία του Υπουργείου Εξωτερικών, οι οποίες θα έχει σχέση είτε με τη γλώσσα, είτε με τον πολιτισμό, είτε με την ιστορία, για να μάθουν και αυτά τα παιδιά πέντε πράγματα παραπάνω και ίσως με αυτόν τον τρόπο να συμβάλουμε στην ευαισθητοποίησή τους και να κονταίνει η απόσταση που χωρίζει την Ελλάδα από αυτά τα παιδιά.

**ΣΑΒΒΑΣ ΑΝΑΣΤΑΣΙΑΔΗΣ (Προεδρεύων των Επιτροπών)**: Το λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ**: **(Εκπρόσωπος του Κ.Κ.Ε.):** Πολλές φορές σε αυτήν εδώ τη Επιτροπή ακούγεται, κυρίως από εκπροσώπους της Κυβέρνησης ή της εκάστοτε Κυβερνητικής Πλειοψηφίας, η ανάγκη να μη μεταφέρονται στα ζητήματα της ομογένειας οι πολιτικές διαφορές. Βεβαίως, είναι αυτονόητη η ταύτιση απόψεων σε μια σειρά ζητήματα και η αντιμετώπιση των προβλημάτων όσο αφορά αυτήν την Επιτροπή. Για παράδειγμα, στην Επιτροπή αυτή, επειδή υπάρχει η υποχρέωση σύνταξης της Ετήσιας ‘Έκθεσης, οι περισσότερες εκθέσεις, αν όχι όλες, όλα αυτά τα χρόνια, γίνονται ομόφωνα αποδεκτές από όλα τα πολιτικά κόμματα. Δεν μπορεί, όμως, να μην υπάρξει και πολιτική αντιπαράθεση γύρω από αυτά τα ζητήματα. Είναι θεμιτή και επιβεβλημένη, γιατί είναι συγκεκριμένες οι πολιτικές αιτίες που και έδιωξαν αυτόν τον κόσμο από την Ελλάδα και τον κρατούν εκεί, αλλά είναι και συγκεκριμένες οι πολιτικές αιτίες, που συντηρούν μια σειρά προβλήματα.

Για παράδειγμα, στο μείζον ζήτημα της ελληνόγλωσσης εκπαίδευσης του εξωτερικού, για την οποία όλοι μιλούν ως αναγκαιότητα και ως έναν παράγοντα που μπορεί να διατηρήσει τους δεσμούς αυτού του κόσμου με την Ελλάδα, τα τελευταία χρόνια έχει παρατηρηθεί μια σοβαρή επιδείνωση και υποβάθμιση και των ελληνικών σχολείων που υπάρχουν σε μια σειρά χώρες του εξωτερικού, με κορυφαίο παράδειγμα την αρνητική τροπή που υπήρχε στο ζήτημα του σχολείου του Μονάχου, αλλά και, εν γένει, συνολικά της Ελληνόγλωσσης εκπαίδευσης, της υπό χρηματοδότησης που υπήρχε και το ότι έχουμε φτάσει σε ένα σημείο σήμερα η επαφή με την ελληνική παιδεία να είναι κυρίως ατομική υπόθεση του κάθε ομογενούς.

Ιδιαίτερα στις σημερινές συνθήκες της νέο μετανάστευσης, αυτό είναι ένα τεράστιο πρόβλημα, γιατί μιλάμε για νέα κύματα μεταναστών. Μιλάμε για νέους μετανάστες οι οποίοι φεύγουν ως οικογένειες με τα παιδιά τους μαζί. Δεν είναι όπως ήταν παλιότερα, ίσως στη δεκαετία του 1960, που έφευγαν οι γονείς, αλλά άφηναν τα παιδιά στον παππού και στη γιαγιά. Πλέον φεύγουν όλες οι οικογένειες μαζί, άρα είναι κρίσιμο ζήτημα εκείνο που αφορά την οργάνωση των ελληνικών σχολείων και, εν γένει, της ελληνόγλωσσης εκπαίδευσης στο εξωτερικό. Εμάς τέτοια ζητήματα μας απασχολούν κυρίως, αυτά που αφορούν τον απλό μετανάστη, τα λαϊκά στρώματα τους εργαζόμενους που αναγκάζονται, εξαιτίας της κρίσης και των οικονομικών προβλημάτων, να αναζητήσουν σε άλλες χώρες μια καλύτερη τύχη, βεβαίως, με τα προβλήματα που υπάρχουν και σε αυτές τις χώρες.

Το δεύτερο ζήτημα, που τέθηκε κιόλας, αφορά την ψήφο των Ελλήνων του Εξωτερικού. Πρέπει να υπάρχει μια ολοκληρωμένη ενημέρωση από την πλευρά της Κυβέρνησης. Καταλαβαίνουμε ότι δεν είναι ένα θέμα που αφορά το Υπουργείο Εξωτερικών και τον αρμόδιο Υφυπουργό. Είναι θέμα που αφορά το Υπουργείο Εσωτερικών η οργάνωση όλης αυτής της διαδικασίας. Το έχουμε πει, ότι μιλάμε για «αχαρτογράφητα νερά» και μια καινούργια διαδικασία.

Συνεπώς, με ευθύνη του Υπουργείου Εσωτερικών και του Υφυπουργού, πρέπει να υπάρχει μια ενημέρωση της Βουλής για το πώς προχωράει όλη αυτή η διαδικασία και στις γραφειοκρατικές και τεχνικές τις λεπτομέρειες, που δεν είναι λεπτομέρειες, αλλά παίζουν σημαντικό ρόλο, όπως το ζήτημα της πλατφόρμας, της ενημέρωσης, της εγγραφής και, φυσικά, υπάρχει και η ευθύνη του κάθε κόμματος. Εμείς τουλάχιστον, σε ό,τι αφορά το Κ.Κ.Ε., το κάνουμε και θα το κάνουμε ακόμη περισσότερο το επόμενο διάστημα, όσον αφορά την ανάγκη της κινητοποίησης των Ελλήνων μεταναστών, προκειμένου να εγγραφούν στους εκλογικούς καταλόγους.

Υπάρχουν μια σειρά ζητήματα που τέθηκαν, τα οποία δεν θέλω να επαναλάβω. Θεωρώ, όμως, κύριε Υπουργέ, μια και το αναφέρατε στην εισήγηση σας και κατόπιν της επίσκεψής σας στη Βρετανία, είναι το ζήτημα των επιπτώσεων του Brexit, όσον αφορά τους Έλληνες εργαζομένους φοιτητές που βρίσκονται στη Βρετανία. Μιλάμε για ένα πολύ μεγάλο αριθμό ανθρώπων, ο οποίος αυξάνεται χρόνο με το χρόνο. Πριν λίγους μήνες συζητήθηκε και ένα νομοσχέδιο της Κυβέρνησης, που δεν αφορούσε κυρίως τέτοια ζητήματα. Είναι κρίσιμο ζήτημα. Μια σειρά αιτήματα που υπάρχουν, για τις συνθήκες εργασίας, για σπουδές, για τα δίδακτρα, για την υγειονομική περίθαλψη. Σε συνθήκες πιθανά και μιας επιδημίας, από ευχόμαστε φυσικά, αλλά κανείς δεν μπορεί να το αποκλείσει. Τα ζητήματα αυτά να τεθούν όσον αφορά τους Έλληνες που ζουν στο Εξωτερικό.

Σχετικά , ειδικά με το ζήτημα του Brexit, της Βρετανίας μάλλον, είχαμε θέσει ως Κ.Κ.Ε., το χειρίζεται η Ελληνική Πρεσβεία στη Βρετανία, τα ζητήματα της πιστοποίησης γλώσσας. Μάλλον της πιστοποίησης δεξιοτήτων, όσον αφορά κατηγορίες εργαζομένων Ελλήνων που πάνε στην Βρετανία. Υπάρχει ανάγκη, για οικοδομικές εργασίες, τεχνικές εργασίες, πιστοποίησης των ειδικοτήτων. Αυτό, σε αντίθεση με ό,τι συμβαίνει για άλλες χώρες, αυτή η πιστοποίηση, πρέπει να γίνεται για τους Έλληνες στα αγγλικά με το αζημίωτο, ενώ για μια σειρά άλλες χώρες, που έχουν ληφθεί σε επίπεδο διμερών συμφωνιών, γίνεται στις γλώσσες καταγωγής. Αυτό το είχαμε θέσει, θεωρούμε ότι είναι εις γνώσιν του Υπουργείου και της Πρεσβείας μας στη Βρετανία, όμως θέλουμε να δούμε πώς προχωράει όλη αυτή διαδικασία. Ευχαριστώ.

**ΣΑΒΒΑΣ ΑΝΑΣΤΑΣΙΑΔΗΣ (Προεδρεύων των Επιτροπών):** Και εγώ ευχαριστώ κύριε Γκιόκα. Θέλω μια διευκρίνιση. Ζητήσατε ενημέρωση, προφανώς της επιτροπής για την ψήφο των Αποδήμων από το Υπουργείο Εσωτερικών. Αυτό μπορούμε να το κάνουμε στην επιτροπή, θα δούμε τον αρμόδιο υπουργό.

**ΙΩΑΝΝΗΣ ΓΚΙΟΚΑΣ:** Με την έννοια ότι δεν είναι στενά αρμοδιότητα του υφυπουργού. Είναι του Υπουργείου Εσωτερικών.

Στο σημείο αυτό γίνεται η β ανάγνωση του καταλόγου των μελών των Επιτροπών. Από την Διαρκή Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Σούκουλη- Βιλιάλη Μαριλένα, Κατσανιώτης Ανδρέας, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Πασχαλίδης Ιωάννης, Μαντάς Περικλής, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη Όλγα, Κουτσούμπας Ανδρέας, Λοβέρδος Ιωάννης, Λαμπρόπουλος Ιωάννης, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Αδριανός Ιωάννης, Παπαδόπουλος Μιχαήλ (Μιχάλης),Σενετάκης Μάξιμος, Δούνια Παναγιώτα, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Ζαχαριάδης Κωνσταντίνος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Τριανταφυλλίδης Αλέξανδρος, Μουζάλας Ιωάννης, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Παπαηλιού Γεώργιος, Αχμέτ Ιλχάν, Λοβέρδος Ανδρέας, Φραγγίδης Γεώργιος, Δελής Ιωάννης, Παπαναστάσης Νικόλαος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

Από την Ειδική Μόνιμη Επιτροπή Ελληνισμού της Διασποράς παρόντες ήταν οι Βουλευτές κ.κ. Αναστασιάδης Σάββας, Αντωνιάδης Ιωάννης, Βολουδάκης Μανούσος- Κωνσταντίνος, Δαβάκης Αθανάσιος, Καρασμάνης Γεώργιος, Κούβελας Δημήτριος, Κωνσταντινίδης Ευστάθιος, Λαζαρίδης Μακάριος, Λεονταρίδης Θεόφιλος, Μπλούχος Κωνσταντίνος, Οικονόμου Ιωάννης, Ράπτη Έλενα, Σκόνδρα Ασημίνα, Στυλιανίδης Ευριπίδης, Αμανατίδης Ιωάννης, Βασιλικός Βασίλειος, Γιαννούλης Χρήστος, Θραψανιώτης Εμμανουήλ, Μάλαμα Κυριακή, Καρασαρλίδου Φρόσω, Σκουρολιάκος Παναγιώτης (Πάνος), Τελιγιορίδου Ολυμπία, Γκιόκας Ιωάννης, Βαγενάς Δημήτριος, Αμπατζίδη Μαρία.

**ΣΑΒΒΑΣ ΑΝΑΣΤΑΣΙΑΔΗΣ(Προεδρεύων των Επιτροπών):** Μπορούμε να ζητήσουμε μια ενημέρωση, να δούμε πώς κινείται αυτό το θέμα. Βεβαίως για το νομοσχέδιο που ψηφίστηκε για το Brexit, θα ήθελα να πω ότι, στο νομοσχέδιο τέθηκε ένα πλαίσιο. Δεν μπορούσαμε να βάλουμε εξειδικευμένα θέματα , επειδή υπάρχει ο ενδιάμεσος χρόνος, μέχρι τέλους του 2020, που είναι η περίοδος διαπραγμάτευσης, για το πώς θα διαχειριστούν τα διαφορετικά θέματα η Ευρωπαϊκή Ένωση και το Ηνωμένο Βασίλειο. Άρα, δεν νομίζω ότι μπορούμε να πούμε κάτι πιο εξειδικευμένο πάνω σε αυτό, αυτή τη στιγμή.

Το λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ: (Εκπρόσωπος της Ελληνικής Λύσης):** Και από εμάς κ. Υπουργέ τα συγχαρητήριά μας για την ανάληψη των καθηκόντων σας. Μιλάμε για μια άλλη Ελλάδα, για τον ελληνισμό της διασποράς. Δεν ήμασταν εδώ, γιατί είχαμε ειλημμένες υποχρεώσεις στην Ολομέλεια και στην Κοινοβουλευτική ομάδα, για να ακούσουμε την ενημέρωση που κάνατε. Θα θέλαμε, όμως, μερικές ερωτήσεις να κάνουμε. Τι γίνεται με τα ελληνόγλωσσα σχολεία, με δασκάλους, με καθηγητές, με βιβλία. Φωνάζουν και έχουμε μηνύματα ότι υπάρχει αρκετή υποβάθμιση σε αυτό το πράγμα. Νομίζω η παιδεία, εκπαίδευση, είναι το άλφα και το ωμέγα, για ένα λαό. Εάν θέλουμε να έχουμε δίπλα μας τα παιδιά των μεταναστών, τα παιδιά των Ελλήνων της διασποράς και να διαιωνιστεί αυτό το πράγμα, πρέπει εμείς πρώτοι απ' όλους να τους δείξουμε το δρόμο. Ελληνική γλώσσα, ελληνικά σχολεία, ελληνικά βιβλία. Αυτό είναι το ένα.

Τι γίνεται με την αναγνώριση των σπουδών. Και δεν είναι μόνο από την Αγγλία, κύριε Υπουργέ, των ελληνοπαίδων της διασποράς. Βέβαια δεν είναι δικό σας θέμα, είναι του Υπουργού Παιδείας, του ΔΟΑΤΑΠ. Υπάρχει πάρα πολύς κόσμος ο οποίος έχει σπουδάσει εξωτερικό, νέοι άνθρωποι, έχουν έρθει στην Ελλάδα και περιμένουν να αναγνωριστεί το πτυχίο. Μαθαίνω δυόμισι χρόνια, τρία χρόνια. Είναι περίπου 1800 αιτήσεις οι οποίες εκκρεμούν. Γιατί αυτό το πράγμα; Νομίζω ότι με το Υπουργείο Παιδείας, πρέπει να λυθεί αυτό, διότι έχει λήξει η θητεία του ΔΟΑΤΑΠ, δεν έχει ξεκινήσει η θητεία του νέου. ΄Οποτε παίρνουμε τηλέφωνο εκεί - εγώ προσωπικά γιατί ενδιαφέρθηκα για δύο τρεις - η Γενική Διευθύντρια του Υπουργείου θα είναι σε συσκέψεις. Μα αυτές οι συσκέψεις, γίνονται για να μην σκεπτόμεθα. Δεν γίνεται να μην απαντούν. Όλα έτσι γίνονται τα πράγματα γι' αυτό καθυστερούμε.

Ένα άλλο το οποίο θα ήθελα να σας ρωτήσω είναι πώς θα μπορούσαμε να τους φέρουμε πιο κοντά, κατά την άποψή σας, διότι πέρασαν πολλοί υπουργοί από το πόστο το δικό σας. Άλλος ήθελε να κάνει ταξίδια στο εξωτερικό. Έκαναν μέσα σε μια τετραετία 200 ταξίδια στο εξωτερικό. Καταλαβαίνετε για ποιον μιλάω. Παραπονούνται οι Έλληνες της διασποράς ότι τους έχουμε εγκαταλείψει. Υπάρχουν μεγάλα λόμπι. Δεν μπορεί να υπάρχουν λόμπι τα οποία παίζουν σοβαρό ρόλο, όπως το λόμπι των σκοπιανών και στην Αυστραλία και στην Αμερική και το δικό μας το λόμπι να είναι αδύναμο. Τι φταίει; Τι πρέπει να κάνουμε για αυτούς τους ανθρώπους. Πώς πρέπει να τους φέρουμε πιο κοντά στην Ελλάδα; Ευχαριστώ πολύ.

**ΣΑΒΒΑΣ ΑΝΑΣΤΑΣΙΑΔΗΣ(Προεδρεύων των Επιτροπών):** Ευχαριστούμε κ. Μυλωνάκη. Πρέπει να πούμε ότι όρος ταξίδια δεν ισχύει, είναι αποστολές. Θα πρέπει να το καταλάβουμε αυτό, ώστε να είμαστε προσεκτικοί, γιατί μιλάμε σε δημόσιες συνεδριάσεις.

Το λόγο έχει ο κ. Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε, κύριε Υπουργέ, κυρίες και κύριοι βουλευτές. Είναι πολλά τα θέματα που έχουν να συζητήσουν αυτές οι επιτροπές. Θα μου επιτρέψετε εμένα ως μέλος της Επιτροπής Ελληνισμού της Διασποράς και της Υποεπιτροπής για την Κωνσταντινούπολη, Ίμβρο και Τένεδο, καλό είναι κάποια στιγμή να ενεργοποιηθεί κύριε Πρόεδρε της Επιτροπής, γιατί αυτή τη στιγμή υπάρχει στα χαρτιά.

Να θέσω κάποια ζητήματα που έχουν να κάνουν με τον ελληνισμό της Κωνσταντινούπολης και της Τενέδου. Γνωρίζετε, βέβαια, το μεγάλο πρόβλημα είναι τα σχολεία, η έλλειψη καθηγητών, το θέμα με τα πτυχία. Πρόσφατα, η κυρία Κεραμέως, είχε επισκεφτεί την Κωνσταντινούπολη. Νομίζω ότι καλό είναι να δείξετε κάποιο ενδιαφέρον και εσείς κύριε Υπουργέ, ώστε να βοηθήσετε να προωθηθούν τα θέματα εκπαίδευσης.

Να πούμε για το σχολείο της Ίμβρου, που είναι ένα άλλο καθεστώς. Υπάρχουν πληροφορίες ότι δεν χρηματοδοτείται επαρκώς. Δείτε το, είναι πάρα πολύ σημαντικό. Είναι πολλά τα αιτήματα που πρέπει να φροντίσει το ελληνικό κράτος σε αυτήν την περίοδο την ιδιότυπη, την ευαίσθητη, για τις ελληνοτουρκικές σχέσεις. Υπάρχει πάντα το αίτημα για τη Σχολή της Χάλκης. Ο Αλέξης Τσίπρας ως πρωθυπουργός το έθετε πάντα στην Τουρκική Ηγεσία. Άλλωστε ήταν ο μόνος πρωθυπουργός που έχει επισκεφθεί τη Σχολή.

Το θέμα του οικοτροφείου της Πριγκήπου και μια σειρά από άλλα θέματα. Ένα θέμα που είχε οργανωθεί από την κυβέρνηση του ΣΥΡΙΖΑ από την κυρία Παπανάτσιου ως τροπολογία, αλλά την πρόλαβαν οι εκλογές, είναι η εύρεση τρόπου είσπραξης του φόρου εισοδήματος των ειδικών συντάξεων του Ι.Κ.Α., που χορηγείται στους ομογενείς της Κωνσταντινούπολης. Υπάρχει μια διπλή κράτηση. Εγώ πιστεύω ότι, η τροπολογία αυτή της κυρίας Παπανάτσιου του Υπουργείου Οικονομικών, ήταν καλή. Κάνετε εσείς μια άλλη, δική σας, μακάρι να είναι και καλύτερη, για να δοθεί λύση για αυτούς τους ομογενείς μας, για το φόρο που παρακρατεί το Ι.Κ.Α. και τον αποδίδει στο δημόσιο.

Υπάρχουν μια σειρά άλλα θέματα, το οποία προφανώς θα ξέρετε, απλώς θέλω να το θίξω. Είναι η άμεση και αποκλειστική αναγνώριση των δικαιωμάτων των Ελλήνων, ανεξαρτήτου υπηκοότητας, που πρέπει να πιέζουμε. Η απόδοση στους αρχικούς ιδιοκτήτες ακινήτων, δυστυχώς είναι πάρα πολύ βραδεία και δεν προχωράνε τα θέματα. Απ' όσο ξέρω, μόνο ένα σχολείο παραδόθηκε, το 2014, το σχολείο του Γαλατά. Ένα εξαιρετικό κτίριο που οι ρωμιοί εκεί με πολύ κόπο το ανασκευάζουν και το αναπαλαιώνουν.

Υπάρχουν και άλλα θέματα, όπως θέματα που έχουν να κάνουν με την εγγραφή στο Δημοτολόγιο όσων γεννήθηκαν ανάμεσα στο 1964 και το 1987 από τους δύο γονείς που προέρχονται από την Κωνσταντινούπολη. Άκουσα ότι θα επισκεφθείτε την Κωνσταντινούπολη και θα συναντηθείτε με τον Οικουμενικό Πατριάρχη. Δεν ξέρω εάν ο Οικουμενικός Πατριάρχης, έχει ζητήσει την αρωγή του Υπουργείου Εξωτερικών, για ένα θέμα που υπάρχει σχετικά με δύο ναούς στην Τρίγλια και την Σιγή στα δύο εκπληκτικά παλιά ελληνικά χωριά, ρωμαίικα χωριά που βρίσκονται στην Προποντίδα. Στην Τρίγλια είναι η Παντοβασίλισσα και στη Σιγή ο ναός των Ταξιαρχών. Αυτοί οι ναοί είχαν αγοραστεί από το νυν Αρχιεπίσκοπο Αμερικής κ. Ελπιδοφόρο, όταν ήταν Μητροπολίτης Προύσας και υπάρχει πρόβλημα, γιατί δεν μπορούν να προχωρήσουν στην ανασκευή των ναών. Το θέμα κολλάει στο Ανώτατο Συμβούλιο Μνημείων του Υπουργείου Πολιτισμού της Άγκυρας. Σε συνεργασία με το Ελληνικό Υπουργείο Πολιτισμού, θα μπορούσατε να ενδιαφερθείτε για το θέμα και μπορείτε να πάρετε πληροφορίες στην επίσκεψή σας στην Κωνσταντινούπολη από τον ίδιο τον Οικουμενικό Πατριάρχη.

Ελπίζοντας, κύριε Πρόεδρε, να λειτουργήσει η Επιτροπή Κωνσταντινούπολης-Ίμβρου-Τενέδου, να βάλουμε κάποιες προτεραιότητες, να κυνηγήσουμε κάποια θέματα και ελπίζοντας ότι θα έρθουν στην Επιτροπή μας και οι Τενέδιοι, οι οποίοι περιμένουν, να ευχηθούμε πραγματικά να γίνει το καλύτερο για τον Οικουμενικό Ελληνισμό.

Ευχαριστώ.

**ΣΑΒΒΑΣ ΑΝΑΣΤΑΣΙΑΔΗΣ (Προεδρεύων των Επιτροπών):** Ευχαριστούμε κ. Σκουρολιάκο. Αναγνωρίζουμε και εκτιμούμε την ευαισθησία σας για τα θέματα της ομογένειας της Κωνσταντινούπολης και της ευρύτερης περιοχής. Θεωρώ, ότι είστε από τους ειδικότερους στην Επιτροπή και χρήσιμος. Η Επιτροπή θα συγκληθεί και θα λειτουργήσει και βεβαίως, όποια βοήθεια μπορούμε να δώσουμε θα την δώσουμε.

Το λόγο έχει ο κ. Κωνσταντινίδης.

**ΕΥΣΤΑΘΙΟΣ ΚΩΝΣΤΑΝΤΙΔΗΣ:** Ευχαριστώ κύριε Πρόεδρε. Κύριε Υπουργέ, καλή επιτυχία και από μένα. Ευχαριστούμε πολύ για την ανταπόκριση στην πρόσκληση. Φαντάζομαι ότι θα έχουμε επαναλαμβανόμενες συναντήσεις, ώστε να ενημερωνόμαστε για την πορεία του έργου του Υφυπουργείου σας.

Ήθελα να αναφερθώ και εγώ, όπως ομολογήσατε και εσείς και είναι πράγματι κοινώς αποδεκτό, στο πολυδιάστατο αντικείμενο του Υπουργείου σας, άπτεται πράγματι, πολλών ζητημάτων και δραστηριοτήτων, λειτουργιών της Ελληνικής Πολιτείας, των σχέσεων της χώρας με το εξωτερικό, εμπορικών σχέσεων, οικονομικής διπλωματίας, της προβολής πολιτιστικών και άλλων ζητημάτων, και ασφαλώς, της ιστορίας της Ελλάδας.

Επίσης, είναι κοινά παραδεκτό ότι ο ελληνισμός της διασποράς αποτελεί ανεξάντλητη πηγή πλούτου για τη χώρα και, εν πολλοίς, παραμένει αναξιοποίητος ή τουλάχιστον δεν έχει αξιοποιηθεί στο βαθμό που θα μπορούσαμε. Ένα σημαντικό έλλειμμα που έχω καταγράψει, από τις πρώτες εργασίες της επιτροπής, είναι ότι δεν έχουμε μια βάση δεδομένων, στην οποία θα μπορούμε, κατά περίπτωση, να αναφερόμαστε. Δεν υπάρχει δηλαδή, μια συγκεντρωμένη βάση δεδομένων των ανθρώπων που ζουν στο εξωτερικό και δραστηριοποιούνται εκεί, πρώτης, δεύτερης ή τρίτης γενιάς, δεν έχει σημασία και οι οποίοι, τομεακά θα μπορούσαν να συνεισφέρουν στα εγχειρήματα που αφορούν την Ελλάδα, όπου δραστηριοποιείται σε όλο τον κόσμο.

Είχα εισηγηθεί στο πλαίσιο της συζήτησης, για τη βελτίωση του δικαιώματος της ψήφου των Ελλήνων του εξωτερικού, στην σχετική πλατφόρμα που προέβλεπε το άρθρο 4 εκείνο του νόμου, για την εγγραφή των Ελλήνων του εξωτερικού στους εκλογικούς καταλόγους, να δημιουργηθεί μια διακριτή εφαρμογή, όπου οι Έλληνες του εξωτερικού θα μπορούσαν να εγγραφούν και να συναινέσουν στη χρήση των στοιχείων τους για την προώθηση των εθνικών μας ζητημάτων, είτε αυτά αφορούσαν στον πολιτισμό, στις επιστήμες, στην οικονομία, στο εμπόριο. Δεν έχω βέβαια απάντηση μέχρι τώρα. Έχω στείλει σχετικές επιστολές και στο γραφείο σας και στους συναδέλφους μου και νομίζω, ότι είναι ένα αναγκαίο εργαλείο για την ικανοποίηση των στόχων του Υπουργείου, η ανάληψη μιας τέτοιας πρωτοβουλίας. Καθώς, επίσης, και η αξιοποίηση, αν και δεν ξέρω τι προτίθεστε να κάνετε προς αυτή την κατεύθυνση, όλων των ηλεκτρονικών εφαρμογών,που σήμερα είναι διαθέσιμα για την ενίσχυση των δεσμών των κατοίκων της χώρας αυτής με τους Έλληνες απανταχού της γης.

Ευχαριστώ.

**ΣΑΒΒΑΣ ΑΝΑΣΤΑΣΙΑΔΗΣ (Προεδρεύων των Επιτροπών):** Ευχαριστούμε τον κ. Κωνσταντινίδη. Το λόγο έχει ο κ. Ζουράρης.

**ΚΩΝΣΤΑΝΤΙΝΟΣ ΖΟΥΡΑΡΗΣ:** Ευχαριστώ κύριε Πρόεδρε. Προς τον κ. Υπουργό, ήθελα να προτείνω το εξής: Όταν εγώ βρέθηκα στο Υπουργείο Παιδείας, πήγα και αργά βέβαια, μας κυνηγούσε τότε και η Τρόικα και δεν είχαμε δυνατότητες ελαστικότητας, ότι δεν είχαμε τη δυνατότητα συντονισμού με εσάς, με το ΥΠΕΞ. Ενώ συνεχώς ανέκυπταν, γιατί τα θέματα, όχι μόνο της μεταβάσεως των διδασκάλων μας, των καθηγητών, των νηπιαγωγών, και το πήγαινε έλα με την εκπαίδευση, με τα χίλια τόσα ελληνικά σχολεία που έχουμε, ελληνόφωνα, ελληνόγλωσσα και γινόταν πάντα, συνήθως, κατόπιν πιέσεως από τους ομογενείς, επιτόπου. Εσείς, ως Υπουργείο επί των Εξωτερικών, επειδή ασκείτε, αυτό που λέμε εμείς οι πολιτιολόγοι, εσείς ασκείται ηγεμονία, ενώ εμείς ασκούμε πολιτισμό, αλλά πάντα χαμηλότερο από εσάς και έχετε και περισσότερα λεφτά και δήλους πόλους θα έχετε και καταδήλους από εμάς, από το Υπουργείο Παιδείας εννοώ. Έχετε πάντα περισσότερα λεφτά και δυνατότητες, κυρίως επηρεασμού.

Η πρότασή μου λέει το εξής: Δείτε τη δυνατότητα να δημιουργήσετε μια υποδιεύθυνση, ή έστω μία Γραμματεία στο Υπουργείο επί των Εξωτερικών, η οποία να συντονίζεται με τους δασκάλους του Υπουργείου Παιδείας, γιατί, πάρα πολλά πράγματα έχουν την ανάγκη της συνεχούς συνεργασίας, η οποία πρέπει να γίνεται και με έναν τρόπο συντονισμένο. Ευτυχώς και λόγω παραδόσεως έχετε πάντα μορφωμένους ανθρώπους και στο μόνιμο προσωπικό και στο πρεσβευτικό και στο προξενικό και επομένως, θα έχετε τη δυνατότητα να ενισχύσετε, ως Γραμματεία, όχι τόσο την ελληνόφωνη παιδεία αλλά την ελληνόγλωσση. Δηλαδή, την δυνατότητα να στέλνετε και εσείς μαζί με το Υπουργείο και την ΕΡΤ κ.τ.λ. να στέλνετε ελληνόγλωσσα στοιχεία στο διαδίκτυο, στα σχολεία, υπομνηματισμένα πάντοτε με ελληνικά, διότι εγώ διαπίστωσα και το βλέπω άλλωστε και από τις δικές μου ξένες γλώσσες, ότι, όταν δεν έχουμε τη δυνατότητα σε μια εικόνα να παρακολουθήσουμε, παρά μόνο με το αφτί μας ή με το μάτι προφορικά, δεν διευκολύνεται από κάτω ο υποτιτλισμός σε ελληνόφωνη ταινία, ελληνόγλωσσου τίτλου, βοηθάει πάρα πολύ. Προϋπόθεση όμως είναι, αν μπορείτε να δημιουργήσετε μια υποδιεύθυνση, ενδεχομένως μια Γραμματεία, για να συντονιστούμε. Εάν θέλετε να συμφωνήσουμε, εν καιρώ να επανέλθω, ώστε να μας πείτε αν μπορέσετε να προχωρήσετε. Γιατί νομίζω, ότι σας χρειάζεται μια μόνιμη στελέχωση και άρα, μια μόνιμη θεσμική ιδρυματική σας δυνατότητα, για το συντονισμό με το Υπουργείο Παιδείας.

Ευχαριστώ.

**ΣΑΒΒΑΣ ΑΝΑΣΤΑΣΙΑΔΗΣ (Προεδρεύων των Επιτροπών):** Ευχαριστούμε τον κ. Ζουράρη. Το λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Σας ευχαριστώ, κύριε Πρόεδρε. Θα ήθελα να εκφράσω τα θερμά μου συγχαρητήρια και τις ευχές όλων μας ανεξαρτήτως πτερύγων προς τον κ. Υπουργό για επιτυχία στο έργο του. Πιστεύω ότι διέθετε όλα τα εχέγγυα, ούτως ώστε να άφησει ένα σαφές αποτύπωμα του δικού του περάσματος από το Υπουργείο και να συγκλίνουν όλα αυτά, τα οποία ακούγονται από τους συναδέλφους της Επιτροπής, σε ένα συγκεκριμένο έμπρακτο αποτέλεσμα.

Σε συνέχεια αυτού που είπε ο συνάδελφος, ο κ. Κωνσταντινίδης, θα ήθελα να πω ότι, πράγματι, είναι μία καλή ευκαιρία να οικοδομηθεί μία βάση δεδομένων αυτών των ενεργών, συγκεκριμένων φορέων οργανώσεων, κοινοτήτων ,οι οποίες υπάρχουν και θεωρώ ότι έχουν μια ουσία να ασχοληθεί κάποιος σε επίπεδο μιας κυβερνητικής δράσης. Πιστεύω ότι η κατάλογό γράφηση αυτών των οργανώσεων, αυτών των οντοτήτων, οι οποίες υπάρχουν στο εξωτερικό, θα βοηθήσει πολλαπλώς το κέντρο, ούτως ώστε να υπάρχει ένας φυσικός συνομιλητής, με βάση κάποια στοιχεία που είναι η αποτελεσματικότητα, η παρουσία, το μέγεθος και το πλήθος στο μελών, κάποια τέτοια πράγματα που θα μπορούσαν να υπάρχουν και δυστυχώς, από τι πληροφορούμεθα, δεν υπάρχουν.

Ένα δεύτερο, το οποίο, το έθεσε ο κ. Ζουράρις και νομίζω ότι έχει πάρα πολύ δίκιο είναι ο συντονισμός του Υπουργείου με τα συναρμόδια, κατά θέματα Υπουργεία. Για παράδειγμα, θα σας πω στο θέμα των συντάξεων. Θα μπορούσε να συμβάλει πολύ το Υπουργείο σας στα ζητήματα των πολλαπλών συντάξεων, των συντάξεων εξωτερικού με άλλα ζητήματα που έχουν με τις συντάξεις του εσωτερικού. Δηλαδή, ένας Έλληνας ομογενής που εργάστηκε στον Καναδά, συνέχισε να εργάζεται στη χώρα μας. Αργεί να απαντήσει ο Καναδάς, είμαστε μάρτυρες έμπειροι, πλέον, τέτοιων ζητημάτων, καθώς επίσης και ζητήματα που έχουν να κάνουν με τα αυτοκίνητα, τα οποία έρχονται και τις διευθύνσεις συγκοινωνιών των περιφερειών. Μια απλοποίηση της καθημερινότητας των ομογενών, που λέμε ότι αποτελούν την αιχμή του δόρατος, αλλά, δυστυχώς, όταν έρχονται εδώ βιώνουν, κύριε Υπουργέ, τη γνωστή γραφειοκρατική αγκυλωτική ανεξαρτήτως κόμματος πραγματικότητα που υπάρχει για τους Έλληνες πολίτες.

Τρίτον, ότι καλό θα ήταν και εγώ θα το έκανα, αν ήμουν στη θέση σας, να δούμε τι κάνουν άλλοι λαοί. Μπορεί να είμαστε οι έχοντες τον Προμηθέα, αλλά υπάρχουν κάποιοι άλλοι που μπορεί να τα έχουν καταφέρει καλύτερα. Τι κάνουμε άλλοι λαοί, όπως, για παράδειγμα, οι Ιταλοί στους δικούς τους ομογενείς; Τι πρακτικές έχουν ακολουθήσει, ούτως ώστε να υπάρχει μία καλύτερη σχέση στα διάφορα ζητήματα που τους απασχολούν όσον αφορά τη διοίκηση, το κράτος, όλους εμάς ή μας βλέπουν μόνο - δεν απευθύνομαι σε σας που έχετε ελάχιστο χρόνο εκεί - στις εθνικές επετείους να απευθύνουμε πανηγυρικούς κ.λπ. και όταν έρχονται στο δια ταύτα να βιώνουν αυτό, το οποίο πολλές φορές τα ακούμε και τα ακούτε, γιατί και εσείς είστε γνώστης και δέκτης αυτών στα γραφεία μας.

Πιστεύω ότι με απλό προσεγγίσιμο τρόπο, μπορούν να λυθούν ορισμένα ζητήματα. Και κατά τούτο σας εύχομαι καλή επιτυχία και καλά αποτελέσματα. Σας ευχαριστώ.

**ΣΑΒΒΑΣ ΑΝΑΣΤΑΣΙΑΔΗΣ (Προεδρεύων των Επιτροπών):** Σας ευχαριστούμε, κύριε συνάδελφε.

Τον λόγο έχει ο κ. Βασιλικός.

**ΒΑΣΙΛΕΙΟΣ ΒΑΣΙΛΙΚΟΣ:** Σας ευχαριστώ, κύριε Πρόεδρε. Θα ήθελα να πω σας από την εμπειρία μου 45 ετών που έχω ζήσει εκτός Ελλάδος, το εξής - κύριε Υπουργέ, γιατί, όπως είπατε, πρέπει να ομοφωνούμε σε αυτό όλοι - ότι ένας τρόπος για να πλησιάσεις τους Έλληνες έξω είναι να ξεκινήσεις από την κορυφή των Ελλήνων έξω. Έχουμε κορυφαίες προσωπικότητες, όπως ο δικηγόρος του Μαντέλα, που μας έκανε και πήραμε και τους Ολυμπιακούς του 2004, τον Δουκάκη που ήταν υποψήφιος Προέδρος της Αμερικής. Σε όλον τον Ελληνισμό του εξωτερικού, υπάρχουν κορυφαίες προσωπικότητες, όπως ο τελευταίος νεαρός, 34 χρονών, που εφηύρε σχεδόν την τεχνική νοημοσύνη και ήρθε στην Αθήνα. Αυτοί οι άνθρωποι μπορούν να σας βοηθήσουν στο εξής: Ότι αυτοί έχουν μεγάλη επιρροή και στις κοινωνίες που ζουν δικοί μας άνθρωποι. Επειδή το όνειρο του κάθε Έλληνα είτε είναι της 1ης,2ης,3ης και 4ης γενιάς, γιατί τώρα είμαστε στην 4η γενιά των Ελλήνων του Εξωτερικού είναι να συμμετέχει στη μητέρα πατρίδα .Ο κ. Ζουράρης είπε πολύ σωστά πράγματα για την πρακτική εφαρμογή και εγώ σας δίνω τις προσλήψεις του Απόδημου Ελληνισμού.

Μία δική μου είναι ότι δεν χρειάζεται το ΑΦΜ, δηλαδή, αυτό που θέλουν να ψηφίσουν στις εκλογές, γιατί δεν θα βρείτε πολλούς με ΑΦΜ στο Εξωτερικού στην Ελλάδα και αυτό θα σας δημιουργήσει μεγάλα προβλήματα. Σας ευχαριστώ.

**ΣΑΒΒΑΣ ΑΝΑΣΤΑΣΙΑΔΗΣ (Προεδρεύων των Επιτροπών):** Σας ευχαριστούμε πολύ.

Τον λόγο έχει ο κ. Βλάσης.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών Αρμόδιος για θέματα Απόδημου Ελληνισμού):** Ευχαριστώ όλους για τις τοποθετήσεις τους, έχουν όλες βάση, κάποιες αλληλοκαλύφθηκαν και βέβαια βάλαμε και αρκετά υπουργεία μέσα, αλλά θα προσπαθήσουμε να είμαι όσο το δυνατόν πιο συνοπτικός και πιο ακριβής σε αυτά που θα απαντήσω.

Όσον αφορά τον κ. Αμανατίδη, θα ξεκινήσω από το συνολικό σχέδιο, για ανάπτυξη της πολιτιστικής διπλωματίας. Θα πρέπει να το δούμε πιο λεπτομερώς, δεν το έχουμε βάλει όσο μπορούμε, ήδη, στους δύο μήνες που είμαι. Όσον αφορά την UNESCO θα συμμετέχουμε μαζί με την Επιτροπή Διασποράς υπό τον κ. Αναστασιάδη, όπως ανακοινώθηκε προχτές σε συνεργασία με τα Υπουργεία Παιδείας, Πολιτισμού, για την παγκοσμιοποίηση της ελληνικής γλώσσας. Ο προϋπολογισμός, το αναφέρατε και εσείς, να ξέρετε ότι είναι πολύ μειωμένος και θέλω να πιστεύω ότι όσο περνάνε οι μήνες θα μπορέσουμε να κάνουμε κάτι παραπάνω, γιατί, εκ των πραγμάτων, είναι πολλές οι απαιτήσεις και κανονικά θα έπρεπε να αυξηθεί και όχι να μειωθεί. Θα δούμε τι έχουμε, για να γίνει καλύτερη κατανομή και να προχωρήσουμε.

Δεύτερον, όσον αφορά την απογραφή και για τη διακομματική κίνηση που θα πρέπει να γίνει προς το εξωτερικό, δεν υπάρχει καμία διαφωνία από εμάς, εκ των πραγμάτων. Είναι κάτι, το οποίο θα πρέπει να συνεννοηθούμε και σε άλλο επίπεδο και με τη Βουλή, γιατί επιβαρύνει τον προϋπολογισμό της Βουλής, αλλά και στοχευμένα θα μπορούσε να γίνει οποιαδήποτε τέτοια κίνηση, γιατί καταλαβαίνετε ότι υπάρχει παντού Ελληνισμός, δεν μπορούμε να ξεκινήσουμε να κάνουμε αποστολές παντού. Σίγουρα, όμως, αυτό, το οποίο, θεωρώ ότι θα βοηθήσει πολύ σε αυτή την κατεύθυνση είναι, πλέον, με τα social media, που τώρα πια μπορείς ηλεκτρονικά να μεταφέρεις το μήνυμα παντού. Θα υπάρχει από εμάς κάποια καμπάνια, όταν φτάσει η ώρα, αλλά σαφώς είμαστε ανοιχτοί σε οποιαδήποτε πρόταση.

Όσον αφορά το ΣΑΕ περιμένουμε προτάσεις από διάφορους ομογενειακές οργανώσεις, παρόλα αυτά εκτιμώ ότι είναι πάρα πολύ δύσκολο να λειτουργήσει, έτσι όπως ήταν πριν, γιατί ήταν και τεράστιο το κόστος του, καθώς ήταν με χρηματοδότηση της Ελληνικής κυβέρνησης και είχε βέβαια είχαν δημιουργηθεί και πολλές εσωτερικές διαμάχες. Εμείς, δηλαδή, πρέπει να δούμε πως θα ενώσουμε τους Έλληνες, να μην τους ξαναβάλουμε σε «στρατόπεδα». Αν κάτι, το οποίο είναι ενωτικό σαφώς και είμαι θετικός, αλλά, δυστυχώς, βλέπω το σαράκι που μας τρώει εμάς τους Έλληνες να διχαζόμαστε παντού. Δηλαδή, ακόμα και σε μικρές κοινότητες λίγων Ελλήνων, καταφέρνουν μεταξύ τους να βρίσκουν πράγματα να τους χωρίζουν. Συμφωνούμε όλοι ότι δεν πρέπει να τους βάλουμε και κάτι ακόμα για να τους διχάσουμε.

Όσον αφορά στη συνάντηση που κάναμε στην Ουάσιγκτον, υπό τον κ. Πομπέο, που όπως σας είπα ήταν 20 Εκπρόσωποι των Υπουργείων Εξωτερικών. Υπουργοί και Υφυπουργοί, όπως εγώ. Το θέμα των διώξεων το έθεσα και εγώ. Είμαστε υπέρ του δια θρησκευτικού διαλόγου. Κύριε Αμανατίδη, να σας τονίσω ότι εγώ, μπροστά σε όλους και στον ίδιο τον Γενικό Γραμματέα κ. Πομπέο και τον κύριο Μπράουνμπανκ, ανέφερα τις δύο Διασκέψεις, που έγιναν επί της προηγούμενης Κυβέρνησης, ως θετικές κινήσεις προς αυτή την κατεύθυνση. Πρέπει να το μελετήσουμε αν μπορούμε να συνεχίσουμε προς αυτήν την κατεύθυνση.

Όσον αφορά στο Σινά. Είχα την τύχη και να τους επισκεφθώ, πριν από λίγες ημέρες. Παρεμπιπτόντως και σήμερα, ήρθε αντιπροσωπεία τους από το γραφείο μου και τους είδα. Ξέρετε, ο Μητροπολίτης μόλις χειρουργήθηκε στο γόνατο. Εγώ, ως ορθοπεδικός, έχω πλήρη εικόνα για τα ορθοπεδικά προβλήματα των Πατέρων μας.

Πραγματικά, το Σινά είναι μια όαση μέσα σε εκείνην την περιοχή. Διότι, πηγαίνεις σε ένα απομονωμένο μέρος της Αιγύπτου και βλέπεις κάποιους μοναχούς να κάνουν τα πάντα στα ελληνικά. Δεν υπάρχει καμία άλλη επιρροή εκεί μέσα. Μιλούν μόνο ελληνικά. Η Λειτουργία, τα πάντα, γίνονται στη γλώσσα μας. Διατηρούν ένα απίστευτο μοναστήρι μαζί με τα Μετόχια τους. Επισκέφθηκα και τα Μετόχια. Στο ένα Μετόχι, μάλιστα, η Ηγουμένη Γενναδία είναι από την Αρκαδία. Οπότε, να τιμήσω και τον τόπο μου. Έχω πλήρη εικόνα των προβλημάτων τους. Έκανα μια ιεράρχηση. Θα τα συζητήσουμε και αργότερα, εάν θέλετε και ατομικά, για το πώς μπορούμε να επιλύσουμε κάποια προβλήματά τους.

Το Άγιον Όρος είναι να το επισκεφθώ τον Μάιο. Δεν σας το ανέφερα αυτό, προηγουμένως, στην ομιλία μου. Έχω μιλήσει και με τον κ. Μαρτίνο για το πότε θα οργανώσουμε μαζί μια διήμερη επίσκεψη για να δούμε όλα αυτά τα θέματα.

Όσον αφορά στην επιστροφή των Ελλήνων της διασποράς, ειδικά εκείνων που έφυγαν τελευταία δεκαετία. Είναι ένα μεγάλο στοίχημα. Εάν θέλετε την άποψή μου, το πρώτο μέλημα της Κυβέρνησης είναι να κόψει εδώ το brain drain, να μη φεύγει πλέον Έλληνας σπουδαγμένος προς τα έξω. Ή, μάλλον, αν βγαίνει, να βγαίνει μόνο για να κάνει κάποια μεταπτυχιακά -όπως γινόταν και παλιά- και να επιστρέψει στην Ελλάδα. Για να γίνει, όμως, αυτό και γι' αυτόν τον Έλληνα, αλλά και για αυτόν που έχει φύγει την τελευταία δεκαετία, νομίζω ότι είναι της υπόλοιπης Κυβέρνησης δουλειά το να μπορέσει να δημιουργήσει συνθήκες να επιστρέψουν πίσω.

Δεν σας το κρύβω ότι εγώ, στο Λονδίνο, μέσα σε όλα που έκανα και σε όλες τις επισκέψεις και τις συναντήσεις και με φορείς και με συλλόγους και με την Εκκλησία με επιστήμονες κ.λπ., κατάφερα και είδα δέκα πρώην συμφοιτητές μου, γιατρούς, οι οποίοι έχουν φύγει. Είναι ήδη 7-8 χρόνια στο Λονδίνο και λένε ότι είναι πλέον πολύ δύσκολο να γυρίσουν πίσω. Από μας εξαρτάται, ως Ελληνική Πολιτεία, εαν τους δώσουμε τις συνθήκες να επιστρέψουν. Να ξέρουν ότι θα έρθουν εδώ, θα βρουν μια καλή δουλειά.

Επομένως, εμείς, ως Υπουργείο Εξωτερικών, αυτό που κάνουμε είναι να τους δείχνουμε ότι η πόρτα είναι ανοιχτή και κρατάμε την επαφή μαζί τους. Μακάρι τα πράγματα πηγαίνουν καλύτερα, χρόνο με το χρόνο, για να έρθουν και αυτοί πίσω.

Στην κυρία Σακοράφα, που έδωσε ιδιαίτερη έμφαση στην Παγκόσμια Ημέρα Ελληνικής Γλώσσας, να σας πω ότι και στο Υφυπουργείο και στον ίδιο τον Πρωθυπουργό, αλλά και για μένα ιδιαίτερα, η εκμάθηση της ελληνικής γλώσσας στο εξωτερικό είναι πρώτη προτεραιότητα. Και το βάζω σε κάθε τοποθέτησή μου, όπου πάω. Είμαι και παιδί φιλολόγου, κύριε Ζουράρη, να ξέρετε. Παρότι δεν είναι της αρμοδιότητας του Υπουργείου μας, θεωρώ εκ των ων ουκ άνευ ότι είναι πάρα πολύ σημαντικό να κάνουμε τα πάντα, για την εκμάθηση της ελληνικής γλώσσας.

Σε όλες αυτές τις επισκέψεις που έχω κάνει στο Εξωτερικό, έχω δει περιπτώσεις που πραγματικά με έχουν εντυπωσιάσει. Θα ανοίξω μια παρένθεση και θα την κλείσω γρήγορα, παρότι δεν είναι του παρόντος, αλλά θα το αναφέρω. Για να παίρνουμε και κάποια αισιοδοξία για αυτό το θέμα.

Στο Νιου Τζέρσεϊ, έπιασα, κάποια στιγμή, την κουβέντα με έναν ιερέα, όπου είχα πάει να κόψουμε κάποια πίτα σε ένα Σύλλογο. Μίλαγε τόσο άπταιστα ελληνικά, που όταν τον ρώτησα πότε ήρθατε στις Ηνωμένες Πολιτείες Αμερικής, μου απάντησε ότι εκεί γεννήθηκε. Και όταν του είπα «Μα πώς μιλάτε τόσο καλά ελληνικά», μου απάντησε ότι από μικρός έμαθε μόνο ελληνικά και μέσα από την Εκκλησία. Μίλαγε άπταιστα ελληνικά.

Δεύτερη περίπτωση, στη Νέα Υόρκη. Μου έδειξαν ένα 8χρονο κοριτσάκι να λέει ένα ποίημα για την 25η Μαρτίου, από στήθους, επί πέντε λεπτά, σε πολύ δύσκολη ελληνική γλώσσα, άπταιστα. Η κόρη μου δεν θα μπορούσε να το πει. Και όταν ρώτησα ποια είναι, μου είπαν ότι είναι τρίτης γενιάς. Έχω το βίντεο με την απαγγελία και θα σας το στείλω. Ήταν απίστευτο.

Και θα κλείσω αυτές τις περιπτώσεις, με την περίπτωση μιας Αιγύπτιας κοπέλας, τυφλής εκ γενετής, 23 χρονών. Ονομάζεται Άντι Ελ Άραμπι και δεν έχει καμία σχέση με την Ελλάδα. Εγώ, τυχαία, όταν ήμουν Νέα Υόρκη, είδα, στα social media, να την βραβεύουν επειδή μίλαγε ελληνικά. Και επειδή επισκέφθηκα την Αίγυπτο αμέσως μετά, ζήτησα να τη συναντήσω. Βλέπεις μια κοπέλα, η οποία είναι τυφλή, που έμαθε άπταιστα ελληνικά με τη μέθοδο BRAIGE . Αν την ακούσετε να μιλάει, σκέφτεστε ότι είναι αδύνατον να μιλάει τόσο καλά ελληνικά. Και όταν τη ρώτησα σχετικά -όταν πήγα από εκεί και της πήγα και κάποιο δώρο- μου είπε ότι νιώθει την Ελλάδα σαν δεύτερη πατρίδα της. Αυτά τα λέω για να δείξω πόσο μεγάλη επιρροή έχει η ελληνική γλώσσα και πόσο πρέπει να τη βοηθήσουμε. Αυτά, λοιπόν, για την κυρία Σακοράφα.

Για μας, η γλώσσα είναι ζητούμενο και σαφώς δεν είναι δεδομένο, γιατί την έχουμε χάσει τη μάχη σε αρκετά μέρη. Ειδικά στις Ηνωμένες Πολιτείες, όπου, δυστυχώς, ένα πολύ μεγάλο μέρος του πληθυσμού έχει αφομοιωθεί στην εκεί κοινωνία. Ενώ, για εμάς το ζητούμενο είναι ναι μεν να ενσωματώνονται, παντού, πλήρως, έτσι πρέπει, αλλά να μην ενσωματώνονται.

Άρα, στις Ηνωμένες Πολιτείες π.χ., όπου έχουμε μείνει αρκετά πίσω, πρέπει να δώσουμε άλλους τρόπους μετάδοσης της ελληνικής γλώσσας. Και με ηλεκτρονικούς τρόπους, με distance learning, κλπ. Νομίζω ότι πρέπει να βρούμε όλους αυτούς τους τρόπους εκμάθησης της ελληνικής γλώσσας. Και να δούμε, βέβαια, πως μπορούν να βοηθηθούν και άλλα σχολεία πέραν αυτών που είναι ως επί το πλείστων υπό την ομπρέλα της Εκκλησίας, όπως είναι τα Charter Schools. Εγώ πήγα και στο Μπρούκλιν, όπου υπάρχει ένα Charter School, όπου τα παιδιά, είτε είναι ελληνάκια, είτε όχι, μαθαίνουν σαν δεύτερη γλώσσα τα ελληνικά και είδα απίστευτες εργασίες.

Και, βέβαια, να συμφωνήσω με αυτό που είπε η κυρία Σακοράφα ότι μπορούμε να κάνουμε οποιαδήποτε συνεννόηση, είτε με το Ελληνικό Κέντρο Κινηματογράφου, είτε με την ΕΡΤ, που μπορούν να βοηθήσουν σε αυτή την κατεύθυνση. Υπάρχουν πράγματα να γίνουν. Μου είπε, π.χ., κάποιος τελευταία ότι πρέπει η ΕΡΤ να ξαναμπεί στο πακέτο τηλεοπτικών σταθμών, που υπήρχε στο Εξωτερικό. Πήγαινες σε ένα ξενοδοχείο και μέσα σε όλα τα κανάλια του εξωτερικού έβλεπες και την ΕΡΤ. Αυτό δεν υπάρχει πια. Πρέπει να δούμε τη δυνατότητα υπάρχει, σε οποιαδήποτε χώρα, όπως βλέπουμε το RAI, όπως βλέπουμε το TV5, να βλέπουμε και την ΕΡΤ. Άρα, πρέπει να βρούμε τρόπους η ΕΡΤ να μπει μέσα σε αυτή τη διαδικασία.

Τα θέματα εκπαίδευσης -πάλι σε αυτά που είπε η κυρία Σακοράφα-, σαφώς αφορούν και το διδακτικό προσωπικό. Το σχολείο δεν είναι μεν στην αρμοδιότητά μας, αλλά να πω ότι υπάρχει άψογη συνεργασία με το Υπουργείο Παιδείας. Η κυρία Ζαχαράκη με έχει ενημερώσει, πλήρως, για όλες τις ενέργειες που έχει κάνει ως τώρα. Αυτό που προσπαθούμε και ήδη έχει προχωρήσει, είναι να υπογράφονται άμεσα, από πολύ νωρίς, όλες οι αποσπάσεις των εκπαιδευτικών στο Εξωτερικό. Οπότε, το Σεπτέμβριο, οι δάσκαλοι να είναι στις θέσεις τους .

Πέρυσι, υπήρχε μια δυσαρμονία και λόγω των εκλογών. Ήταν περίεργη η περίοδος, γιατί ήταν αλλεπάλληλες οι εκλογές και, φαίνεται, είχαν καθυστερήσει πολύ αυτές οι διαδικασίες. Δηλαδή, να μη βάλω μόνο υπηρεσιακούς παράγοντες, οι οποίοι φταίνε, αλλά επί της ουσίας υπήρχαν πολλές καθυστερήσεις. Φέτος, νομίζω, ότι αυτό θα λυθεί, όπως θα λυθεί, βέβαια, και το θέμα του εκπαιδευτικού υλικού με τα βιβλία.

Όσον αφορά το κέντρο, να τελειώσουμε αυτό που είπε η κυρία Σακοράφα, το ΚΕΠ που λειτούργησε, είναι κάτι που το ετοιμάζουμε. Να δούμε, βέβαια, με ποια μορφή μπορεί να λειτουργήσει και αν είναι τόσο χρήσιμο, όπως υπήρχε στο παρελθόν. Γιατί, νομίζω, αν δεν κάνω λάθος, και όταν λειτούργησε ήταν πάρα πολύ μικρή η συμμετοχή αυτών που πηγαίνανε εκεί, αλλά να δούμε αν πρέπει να το βάλουμε εμείς ή αν κάπου πρέπει να το εντάξουμε σε κάποιο άλλο, που ήδη λειτουργεί.

Όσον αφορά τον κ. Φραγγίδη από το. Μίλησε για την αναβάθμιση των Προξενικών υπηρεσιών. Είπε και για το πώς μπορούμε να συνεργαστούμε με τον τουρισμό. Μπορούμε να συνδεθούμε, αλλά δεν μπορώ να σας δώσω μια απάντηση τώρα, γιατί δεν έχουμε κάνει ήδη. Έχει έρθει ο κ. Κόνσολας και έχουμε συζητήσει κάποια θέματα, αλλά δεν έχουμε πάει σε κάποια πιο προχωρημένη συζήτηση. Μίλησε, πάλι, για τους Έλληνες του εξωτερικού δεύτερης και τρίτης γενιάς, γλώσσα και την συμμετοχή τους. Νομίζω αναφέρθηκα πάλι σε αυτό. Είπε ο κ. Φραγγίδης, εκπρόσωπος του Κίνημα Αλλαγής, για την ψήφο και τους περιορισμούς που υπάρχουν. Το είπα από την αρχή ότι, δυστυχώς, υπάρχουν πάρα πολλοί περιορισμοί. Το είπε και ο κ. Βασιλικός για το ΑΦΜ. Εμείς, να ξέρετε, ακόμα και τώρα, μετά την ψήφο, είμαστε, εννοείτε, ανοιχτοί, αν μπορέσουμε, μέχρι να φτάσει η ώρα των εκλογών να κάνουμε και άλλες διορθώσεις. Σαφώς, είμαστε υπέρ της απλοποίησης της όποιας διαδικασίας και εννοείται, σε αυτό που είπε ο κ. Φραγγίδης, οι σύλλογοι θα έχουν πάρει όλη την πληροφόρηση, για το πώς θα μπορούν όλοι να συμμετέχουν στις εκλογές. Μίλησε πάλι, για τους νέο μετανάστες. Το είπα.

Για τον κ. Γκιόκα, τώρα, από το Κ.Κ.Ε. Κύριε Γκιόκα, είπατε για τις πολιτικές διαφορές που υπάρχουν στο εξωτερικό. Είναι αυτονόητο. Δεν διαφωνεί κανείς σε αυτό. Στο κάτω - κάτω, από τη στιγμή που θα υπάρξει η ψήφος των Αποδήμων, θα υπάρχουν πολιτικές διαφορές. Εγώ, ειδικά στη διαδικασία της συμμετοχής, το οποίο θα γίνει ήδη τη επόμενη διετία, νομίζω εκεί πρέπει όλοι να είμαστε σύμφωνοι ότι πρέπει να βάλουμε τους Έλληνες του εξωτερικού σε μια διαδικασία να ψηφίζουν. Εγώ, τουλάχιστον, έτσι λειτουργώ. Εκπροσωπώ την Ελληνική Πολιτεία. Έτσι νιώθω στο Εξωτερικό. Σαφώς, και εγώ, ανήκω σε ένα συγκεκριμένο κόμμα, αλλά νομίζω ότι στο θέμα της συμμετοχής, πρέπει να είμαστε όλοι μαζί.

Τώρα, όσον αφορά τη ελληνόγλωσση εκπαίδευση, είπατε όντως για την σοβαρή επιδείνωση που υπάρχει στο παρελθόν και για την υποχρηματοδότηση. Θα συμφωνήσω σε μεγάλο βαθμό, απλά να πω και το εξής. Ότι μέσα σε αυτήν τη δεκαετία της κρίσης τα σχολεία, σε μεγάλο βαθμό, κατάφεραν και κρατήθηκαν όρθια. Να το αναφέρουμε αυτό. Δηλαδή, ναι μεν, υπήρχαν πολλές δυσλειτουργίες, αλλά παρόλα αυτά κρατήθηκαν όρθια. Μπορούμε να μιλήσουμε τώρα ότι προχωράμε σε καλύτερες οικονομικές συνθήκες. Να ξέρετε ότι σε εμάς και στο Υπουργείο Παιδείας, με βάση την εικόνα που έχω, είναι πραγματικά προτεραιότητα να βοηθηθεί η ελληνόγλωσση εκπαίδευση στο Εξωτερικό. Είπατε και εσείς για την ψήφο των Ελλήνων, την ενημέρωση, την οργάνωση. Σαφώς, όντως είναι αχαρτογράφητα τα νερά, εκεί πέρα. Είναι σαφώς μια διαδικασία, την οποία την «τρέχει» το Υπουργείο Εσωτερικών, αλλά σαφώς η συνδρομή μας εκεί που χρειάζεται θα υπάρχει, γι' αυτό το λόγο θέλουμε η «πλατφόρμα» αυτή να είναι έτοιμη το επόμενο τρίμηνο, για να μπορέσουν σιγά-σιγά να συμμετέχουν και να μπαίνουν και να γράφονται όσοι Έλληνες θέλουν να ψηφίσουν.

Όσον αφορά, τώρα, τις επιπτώσεις του Brexit για τις συνθήκες εργασίας, τις σπουδές και τα δίδακτρα, επειδή επισκέφτηκα ήδη το Λονδίνο, δύο φορές, να πω ότι, τουλάχιστον, για όσους Έλληνες θα είναι εκεί, μέχρι και το 2020, δηλαδή όσους πάνε ακόμα και τώρα δεν υπάρχει κάποιο πρόβλημα, δεν αλλάζει κάτι, όσον αφορά την διαμονή τους στο Εξωτερικό. Ήδη, να ξέρετε, από την πληροφόρηση που είχα μέχρι πριν ένα μήνα, γύρω στους 70.000 Έλληνες είχαν κάνει αίτηση για διαμονή. Αυτό δείχνει, να ξέρετε, ότι ο αριθμός των Ελλήνων, ειδικά των νέων μεταναστών στο Ηνωμένο Βασίλειο είναι πάρα πολύ μεγάλος αριθμός, παραπάνω, ενδεχομένως, από αυτόν που μας δίνεται από τις Πρεσβείες. Τώρα, τα προβλήματα που θα αντιμετωπιστούν δεν τα ξέρουν ούτε οι ίδιοι, αλλά τουλάχιστον να συμφωνήσουμε ότι μέχρι όσοι είναι τώρα δεν θα έχουν πρόβλημα. Θα πρέπει να δούμε για τους Έλληνες που, ενδεχομένως, που θα θέλουν να πάνε από το 2021 και μετά τι πρόβλημα θα υπάρχει.

Τέλος, όσον αφορά την πιστοποίηση των δεξιοτήτων για εργασία, που είπατε ότι: «για τους Έλληνες θα έπρεπε να γίνεται στα ελληνικά και στα αγγλικά», να σας πω ότι δεν το γνωρίζω, γιατί είναι καθαρά θέμα του Υπουργείου Εργασίας. Εμείς, στο κομμάτι που μας αφορά και έχει σχέση με την πιστοποίηση της ελληνομάθειας, είμαστε, τουλάχιστον, σε άμεση συνεργασία και με τον κ. Καζάζη, για να βοηθήσουμε προς αυτή την διαδικασία.

Στον κ. Μυλωνάκη και στην Ελληνική Λύση. Μίλησε και ο ίδιος για τα ελληνόγλωσσα σχολεία. Νομίζω σας κάλυψα με αυτό που είπα προηγουμένως. Για την αναγνώριση των σπουδών στο ΔΟΑΤΑΠ, ήδη διορίσθηκε αυτές τις μέρες η καινούργια διοίκηση. Ας ελπίσουμε, μετά την πρώτη ενημέρωση, να μπορεί να είναι πιο γρήγορη. Τα προβλήματα τα ξέρω. Είναι διαχρονικά. Από φοιτητής που ήμουν στην ιατρική τα θυμόμουν, για όσους έρχονταν από το Εξωτερικό.

Να κλείσω και σε αυτό που είπατε για τις αποστολές και το «λόμπι» για μένα. Κ. Μυλωνάκη, έχει μεγάλη σημασία το «λόμπι» να γίνεται και αυτό έχει σχέση και με τη χαρτογράφηση των Ελλήνων του εξωτερικού. Το «λόμπι», μπορούν να το κάνουν άνθρωποι, είτε που έχουν σοβαρές θέσεις, Έλληνες στο Εξωτερικό, είτε κάποιοι, οι οποίοι πλέον χρηματοδοτούνται με κάποιον τρόπο, για να κάνουν αυτό το «λόμπι». Δεν υπάρχει εγκατάλειψη. Σαφώς, όμως, έχουμε πάρα πολλά περιθώρια βελτίωσης προς αυτήν την κατεύθυνση. Ήσασταν λίγο δεικτικός για τις 200 αποστολές που κάναμε κάποιοι, αλλά να σας πω κάτι; Εγώ, επειδή τα βλέπω από όλες τις πλευρές, μπορεί σε κάποιους να ακούγεται άσχημα του ότι μπορεί κάποιος να έχει κάνει πάρα πολλές αποστολές στο Εξωτερικό ή σε διάφορα μέρη, αλλά από την άλλη να ξέρετε ότι εγώ που είμαι ο αποδέκτης των μηνυμάτων από το Εξωτερικό, την ίδια στιγμή υπάρχει και ελληνισμός, που από εμάς ήταν ξεχασμένος, έστω μικρός ελληνισμός και λέει ότι: «ο τάδε υφυπουργός ήρθε και μας επισκέφτηκε». Οπότε να μην παίρνουμε σε όλα μια αρνητική διάσταση. Υπάρχει και θετική διάσταση για όλα αυτά. Παρόλα αυτά, θα συμφωνήσω μαζί σας ότι πρέπει να δούμε με ιδιαίτερο ενδιαφέρον το «λόμπι» των Ελλήνων του εξωτερικού. Είναι εντελώς ανεκμετάλλευτο, σε μεγάλο βαθμό. Υπάρχουν προσπάθειες πιο πολύ αποσπασματικές. Σίγουρα μιλάει η Ελληνική Κυβέρνηση με όλους αυτούς που κάνουν «λόμπι» στο Εξωτερικό, αλλά νομίζω ότι πρέπει εμείς, το παράδειγμα άλλων χωρών, όπως π.χ., να μην το κρύβουμε, του Ισραήλ είτε και της Αρμενίας, να δούμε πώς μπορούμε να πάρουμε τα καλύτερα στοιχεία.

Από τον κ. Σκουρολιάκο και για τα σχολεία στην Πόλη δίπλα και στην Ίμβρο και στην Τένεδο. Σήμερα έτυχε, παρεμπιπτόντως, να συναντηθώ με τους εκπροσώπους των Ιμβρίων, χθες με τους Τενέδιους. Σε αυτό που σας είπα, δεν νομίζω ότι υπάρχει κάποιος που να έχει ζητήσει ραντεβού και να μη τον έχω δει. Εγώ είμαι εντυπωσιασμένος, κ. Σκουρολιάκο, δεν σας το κρύβω, από τη δουλειά των Ιμβρίων. Πραγματικά, τα τελευταία χρόνια και με την ίδρυση του σχολείου, που είχε κλείσει και ξανάνοιξε και με τα νέα παιδιά που έχουν πάει εκεί. Φέτος, μάλιστα, θα φοιτήσει και νέα γενιά Ελληνόπουλων που γεννήθηκαν στην Ίμβρο εκεί πέρα. Φαντάζομαι, εσείς τα ξέρετε όλα. Σαφώς, δεν είναι η ίδια κατάσταση στην Τένεδο. Εκεί υπάρχει τεράστιο πρόβλημα, αλλά νομίζω ότι, ειδικά ο Οικουμενικός Πατριάρχης κάνει ό,τι περνάει απ' το χέρι του. Ενημερώθηκα για τα προβλήματά τους. Να είστε σίγουρος ότι, ό,τι περνά από το χέρι μας, είναι αυτονόητο ότι θα το κάνουμε, γιατί πραγματικά είναι σε μια πολύ δύσκολη περιοχή και χρειάζονται την αμέριστη συμπαράστασή μας.

Για τη σχολή της Χάλκης. Το ανέφερα μέχρι και σε επίπεδο Υπουργών Εξωτερικών στην Ουάσιγκτον, αλλά είναι κάτι το οποίο καταλαβαίνετε είναι διαχρονικό και δεν μπορώ να σας πω, ότι αυτό θα λυθεί επί ημερών μας. Για τις συντάξεις, τις κρατήσεις των Κωνσταντινουπολιτών. Είναι ένα άλλο θέμα, το οποίο πρέπει να το δούμε. Δεν είναι εύκολο, γιατί, πρέπει να το δούμε ενδεχομένως, ξεχωριστά, μόνο για τους Κωνσταντινουπολίτες, γιατί υπάρχουν αντίστοιχες περιπτώσεις και σε άλλες χώρες. Αν γίνει κάτι, - το οποίο ενδεχομένως θα γίνει με νομοθέτηση - πρέπει να δούμε πώς θα τηρηθούν κάποιες ισορροπίες. Ευχαρίστως να δούμε βέβαια και την τροπολογία της συναδέλφου σας που την είχε έτοιμη, να δούμε πώς το είχε σκεφτεί.

Τα προβλήματα για την αναγνώριση των δικαιωμάτων και για τα ακίνητα, τα γνωρίζω. Σας είπα, ότι συναντήθηκα ήδη και με τον Σίρκι, έχω πλήρη εικόνα και για τα Βακούφια και για όλα τα προβλήματα που αντιμετωπίζουν. Νομίζω, έχουν να γίνουν εκλογές πάνω από δέκα χρόνια, ώστε να ανανεωθεί και ο κόσμος στους συλλόγους αυτούς. Όσον αφορά για τους δύο ναούς που είπατε, ότι ο Οικουμενικός Πατριάρχης, δεν μου έχει αναφέρει, φαντάζομαι, ότι ενδεχομένως να μου πει κάτι στην επόμενη σύσκεψη.

Να συνεχίσω τώρα, για τον κ. Κωνσταντινίδη. Νομίζω, όλοι συμφωνούμε για το αναξιοποίητο του Ελληνισμού της Διασποράς. Όντως, δεν υπάρχει κάποια βάση δεδομένων. Το συζητήσαμε και ιδιωτικά αυτό. Γίνεται, ήδη, κάποια προσπάθεια από τη Γενική Γραμματεία του Αποδήμου Ελληνισμού. Να δούμε και μέσω ΕΣΠΑ, αν μπορούμε να εξασφαλίσουμε κάποια χρηματοδότηση για να γίνει κάτι τέτοιο. Να ξέρετε, ότι η προσωπική μου εκτίμηση είναι, ότι εάν θέλουμε να κάνουμε μια πραγματική χαρτογράφηση των Ελλήνων του Εξωτερικού, - μιλάμε για ένα τεράστιο πρότζεκτ - θα πρέπει να αφορά και τους Συλλόγους και τα Σωματεία. Πέραν αυτού όμως, να πάμε και σε επίπεδο ατομικό. Για εμένα, πρέπει να γίνει μια χαρτογράφηση και ποσοτική και ποιοτική.

Θα αναφερθώ στην ποιοτική, για να απαντήσω και σε αυτό που είπε ο κ. Βασιλικός προηγουμένως: «Όταν ξέρεις ποιους σημαντικούς Έλληνες της διασποράς έχεις, τότε γνωρίζεις, ότι υπάρχει ένα κεφάλαιο το οποίο πρέπει να αξιοποιήσεις». Δεν σας το κρύβω και τώρα στη νέα Υόρκη, πέρα όλων των επαφών που έκανα με Συλλόγους και Σωματεία από τις οκτώ το πρωί μέχρι το βράδυ, προσπάθησα και είδα· και ατομικά Έλληνες ή φιλέλληνες, κ. Βασιλικέ. Να σας αναφέρω μια περίπτωση· βρέθηκα με την Πρύτανη του New York University την κυρία Katherine Fleming, η οποία δεν είχε καμία σχέση με την Ελλάδα. Δεν έχει γεννηθεί, δεν έχει καμία σχέση γονιδιακά με την Ελλάδα. Μιλάει άπταιστα Ελληνικά, είχε περάσει πέντε χρόνια της ζωής της στην Κρήτη. Μόλις την εβδομάδα που είχα πάει, μου ανακοίνωσε, ότι δύο μέρες πριν πήρε την κόρη της από το Αμερικάνικο σχολείο που πήγαινε και την πήγε στον Άγιο Δημήτριο, το Ελληνικό σχολείο. Άρα, υπάρχει τεράστιο κεφάλαιο και τέτοιων περιπτώσεων, άνθρωποι των γραμμάτων και του πολιτισμού, καθώς και σοβαροί επιχειρηματίες.

Στο New York University, ήταν και ο καθηγητής κ. Οικονομίδης, εάν τον ξέρετε, από την Ελλάδα, που είναι και Πρόεδρος όλων των Συλλόγων, 3.000 Ελλήνων, ο οποίος μου είπε: «Πείτε μου τι θέλετε, να βοηθήσουμε». Άρα, υπάρχει τεράστιος Ελληνισμός.

Εγώ, σκέφτομαι και θα προσπαθήσω, να βρεθεί ένας τρόπος να κάνουμε αυτή την καταγραφή. Είναι πάρα πολύ δύσκολο, δεν έχει γίνει ποτέ, αλλά νομίζω, ότι αξίζει την προσπάθεια να το ξεκινήσουμε, γιατί με αυτόν τον τρόπο, πραγματικά, θα μπορέσει η Ελλάδα να βρει στήριξη σε πολλά κέντρα αποφάσεων και όχι μόνο. Δηλαδή, π.χ. εγώ, σαν γιατρός να αναφέρω, ότι με τους τόσους σπουδαίους γιατρούς που υπάρχουν στο Εξωτερικό, πολύ εύκολα θα έπρεπε να ανοίγουμε μια πόρτα στους δικούς μας γιατρούς, που θέλουν να φύγουν από την Ελλάδα για ένα εξάμηνο και να γυρίσουν την τεχνογνωσία πίσω στην Ελλάδα. Όλα αυτά, δυστυχώς, δεν υπάρχουν γραμμένα. Πιστεύω, ότι θα κάνουμε την αρχή και θα έχουμε ένα απτό αποτέλεσμα.

Όσον αφορά για τον συντονισμό του Υπουργείου Παιδείας με το Υπουργείο Εξωτερικών που είπε ο κ. Ζουράρις. Εντάξει, δεν δέχομαι, ότι έχουμε ηγεμονικό ρόλο κ. Ζουράρι. Εσείς, με τη δύναμη της γλώσσας, είστε πάντα πάνω από εμάς. Όσο και αν μπορούμε να επικοινωνούμε, εσείς είστε από τα πάνω. Υπάρχει άριστη συνεργασία και θεωρητικά θα μπορούσε να υπάρχει μια υποδιεύθυνση, δεν το έχουμε σκεφτεί. Να το δούμε, για να υπάρχει άμεση συνεργασία με το Υπουργείο Παιδείας. Επί της ουσίας, βέβαια, αναγνωρίζεται, ότι επειδή εκ των πραγμάτων στο Εξωτερικό, το Υπουργείο Εξωτερικών και οι εκπρόσωποι του - όπως εγώ – είναι αυτοί πού πηγαίνουν πιο συχνά. Η Υπουργός και η Υφυπουργός Παιδείας εκ των πραγμάτων, δεν μπορεί να κάνει τα ταξίδια, γιατί έχει πάρα πολλή δουλειά, αλλά να είστε σίγουρος, ότι επειδή, είμαστε οι αποδεκτές όλων αυτών των αιτημάτων, όλα αυτά μεταφέρονται απευθείας στο Υπουργείο Παιδείας, γιατί υπάρχει και ιδιαίτερη ευαισθησία, όσον αφορά την Ελληνική γλώσσα. Το θέμα τώρα τον Ελληνικών υποτίτλων, δεν το κατάλαβα. Θα μου το εξηγήσετε μετά, γιατί δεν το ξέρω καθόλου σαν θέμα.

Όσον αφορά τον κ. Δαβάκη, ο οποίος μίλησε πάλι για τη βάση των δεδομένων των φορέων. Είναι μέσα στο πλαίσιο το οποίο σας ανέφερα πιο πριν. Υπάρχουν κάποιες προσπάθειες, όπως στην Οξφόρδη που μου έφεραν και είδα, ότι έχει γίνει κάποια δουλειά, αλλά όλες οι δουλειές είναι αποσπασματικές. Δεν υπάρχει τίποτα ενωμένο. Μίλησε για τη συνεργασία με τα άλλα Υπουργεία, όπως π.χ. για το Εργασίας για τις συντάξεις. Υπάρχουν πολλά προβλήματα γραφειοκρατικά. Τα γνωρίζουμε, όπου μπορούμε θα το κάνουμε.

Είπε επίσης κάτι που ανέφερα και πιο πριν. «Τι κάνουν οι άλλοι οι λαοί». Συμφωνούμε νομίζω, όλοι το πώς λειτουργεί π.χ. το Ισραήλ στο θέμα του Lobbying, αλλά και στο θέμα των Ισραηλιτών της διασποράς, δεν έχει προηγούμενο. Βέβαια, αυτοί το είχαν ξεκινήσει εδώ και 50 - 60 χρόνια πριν. Στο πλαίσιο αυτό, πέραν συνεργασίας μου με τον κ. Isaac Herzog, ο οποίος είναι ο ομόλογός μου στο Ισραήλ, έκανα αντίστοιχες επαφές και στη Νέα Υόρκη, για να δω τι γίνεται σε επίπεδο τεχνογνωσίας, πως το λειτουργούν. Είναι πάρα πολλά πράγματα, να σας πω μόνο, ότι τα τελευταία 20 χρόνια, έχουν καταφέρει και έχουν φέρει δωρεάν 600.000 Εβραιόπουλα, να επισκεφθούν το Ισραήλ. Καταλαβαίνετε τώρα, ότι εκεί υπάρχει οργάνωση στο απόγειό της. Βέβαια, αυτοί έχουν κάτι το οποίο δεν έχουμε εμείς και το επαναλαμβάνω ξανά. Μπορεί να έχουν 1000 διαφορετικές μεταξύ τους μέσα στο Ισραήλ, αλλά εκτός Ισραήλ ομονοούν για το καλό της πατρίδας. Αυτό πρέπει και εμείς κάποια στιγμή, να τον βοηθήσουμε όσο το δυνατόν.

**ΙΩΑΝΝΗΣ ΑΜΑΝΑΤΙΔΗΣ:** Πείτε και για το Μουσείο Διασποράς που υπάρχει.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Εξωτερικών αρμόδιος για τον Απόδημο Ελληνισμό):** Να ξέρετε, ότιτο πιο απίστευτο Μουσείο Διασποράς, υπάρχει στο Δουβλίνο. Το επισκέφθηκα φέτος, γιατί συνόδευσα τον Πρόεδρο της Δημοκρατίας τον κ. Παυλόπουλο, ο οποίος έχει φτιάξει ένα απίστευτο interactive Μουσείο στο Δουβλίνο. Να ξέρετε, ότι οι Ιρλανδοί έχουν πολύ μεγάλη διασπορά. Η αναλογία τους στο πόσοι μένουν εκεί σε σχέση με το πόσοι ζουν στο Εξωτερικό είναι 1/10. Σε αυτό το Μουσείο, νομίζω, αυτό πρέπει να δούμε εμείς σαν παράδειγμα, το οποίο θα μπορούσαμε να φτιάξουμε.

Τέλος, για τον κ. Βασιλικό. Νομίζω, ότι σας κάλυψα πάνω σε αυτά που είπα. Να σας πω, ότι ήταν μια από τις προτάσεις τώρα μέσα στον Φλεβάρη, αλλά ήταν αδύνατο επειδή δεν υπήρχε χρόνος, να πάω στην Νότιο Αφρική. Γιατί κάναμε ονοματοδοσία ενός δρόμου, στον δικηγόρο του κ. Μαντέλα. Έγινε μόλις αυτόν τον μήνα, η ονοματοδοσία κεντρικού δρόμου στην Νότια Αφρική. Μάλιστα, ο γιός του αυτή τη στιγμή, είναι Πρόεδρος στο σχολείο μας εκεί στο Σαχέτι, το οποίο έχει 1200 παιδιά και αν δεν κάνω λάθος, τα 800 είναι Ελληνόπουλα και τα υπόλοιπα 400 είναι ξένα. Τέλος μου είπατε για το Α.Φ.Μ. για την ψήφο. Μακάρι να συμφωνήσουμε όλοι και να απλοποιήσουμε τη διαδικασία.

Αυτά είχα να πω, νομίζω σας κάλυψα σε μεγάλο βαθμό.

**ΣΑΒΒΑΣ ΑΝΑΣΤΑΣΙΑΔΗΣ (Προεδρεύων των Επιτροπών):** Σας ευχαριστούμε κ. Υπουργέ, για την πολύ λεπτομερή και προσωπική απάντηση σε όλα τα θέματα που τέθηκαν από τους συναδέλφους. Πράγματι, νομίζω, ήταν πολύ εμπεριστατωμένη και η τοποθέτηση αλλά και οι απαντήσεις.

Θέλω να σας πω, κύριε Υπουργέ, ότι επειδή αναφερθήκατε στο θέμα της ελληνικής γλώσσας ως αναρμόδιο Υπουργείο, φαντάζομαι το γνωρίζετε πως η καθιέρωση της ημέρας της ελληνικής γλώσσας ξεκίνησε από αυτήν εδώ την Επιτροπή το 2014 και έφτασε εδώ που έφτασε. Έχουμε «δρόμο» ακόμη, βεβαίως, για να καθιερωθεί ως Παγκόσμια Ημέρα και θα το συνεχίσουμε και το λέω αυτό διότι, όταν κάτι είναι ωφέλιμο για τους Έλληνες του Εξωτερικού και γενικά, όταν είμαστε ωφέλιμοι για την κοινωνία, δεν υπάρχει αναρμοδιότητα. Να ενώσουμε τις δυνάμεις μας και θα το πετύχουμε.

Επίσης, πρέπει να πω το εξής. Είπατε εν τη ερήμην του λόγου σας πω ότι «το παιχνίδι για την γλώσσα το χάσαμε στην Αμερική». Πραγματικά εκεί υπάρχουν θέματα και όχι μόνο στις Ηνωμένες Πολιτείες, υπάρχουν θέματα και στην Αυστραλία και στον Καναδά και εκεί πρέπει να εντείνουμε την προσπάθεια να δώσουμε και να συνεχίσουμε να δίνουμε τη μάχη, διότι δεν πρέπει να αφήσουμε ανθρώπους που νιώθουν και έχουν ελληνική συνείδηση, να τους στερήσουμε αυτή την δυνατότητα να μάθουν την ελληνική γλώσσα. Σας αναφέρω και το ξέρετε, φαντάζομαι, ότι υπάρχουν μέλη στην Πα.Δ.Ε.Ε. τα οποία νιώθουν Έλληνες, πολύ Έλληνες, αλλά δεν μπορούν να αρθρώσουν μια ελληνική γλώσσα και γι' αυτό, ίσως φταίμε κι εμείς και πρέπει σε αυτό το πλαίσιο να αναλάβουμε πρωτοβουλίες όλα τα κόμματα, όλα τα συναρμόδια Υπουργεία, έτσι ώστε να καλύψουμε αυτές τις ανάγκες και αυτά τα κενά.

Με αυτόν τον μικρό επίλογο κλείνει η συνεδρίαση και σας ευχαριστούμε πάρα πολύ και πάλι, για την ενημέρωση και καλή δύναμη, για την συνέχεια.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από την Διαρκή Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Από την Διαρκή Επιτροπή Εθνικής Άμυνας και Εξωτερικών Υποθέσεων παρόντες ήταν οι Βουλευτές κ.κ. Σούκουλη- Βιλιάλη Μαριλένα, Καββαδάς Αθανάσιος, Μανωλάκος Νικόλαος, Αδριανός Ιωάννης, Παπαδόπουλος Μιχαήλ (Μιχάλης), Αμανατίδης Ιωάννης, Ζουράρης Κωνσταντίνος, Ηγουμενίδης Νικόλαος, Λοβέρδος Ανδρέας, Δελής Ιωάννης, Μυλωνάκης Αντώνιος, και Χήτας Κωνσταντίνος.

Από την Ειδική Μόνιμη Επιτροπή Ελληνισμού της Διασποράς παρόντες ήταν οι Βουλευτές κ.κ. Αναστασιάδης Σάββας, Δαβάκης Αθανάσιος, Καρασμάνης Γεώργιος, Κούβελας Δημήτριος, Κωνσταντινίδης Ευστάθιος, Οικονόμου Ιωάννης, Σκόνδρα Ασημίνα, Αμανατίδης Ιωάννης, Βασιλικός Βασίλειος, Σκουρολιάκος Παναγιώτης (Πάνος), Γκιόκας Ιωάννης, Βαγενάς Δημήτριος, Αμπατζίδη Μαρία.

Τέλος και περί ώρα 15.05΄λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΣΑΒΒΑΣ ΑΝΑΣΤΑΣΙΑΔΗΣ**

**ΠΡΟΕΔΡΟΣ ΤΗΣ ΕΙΔΙΚΗΣ ΜΟΝΙΜΗΣ ΕΠΙΤΡΟΠΗΣ**

**ΕΛΛΗΝΙΣΜΟΥ ΤΗΣ ΔΙΑΣΠΟΡΑΣ**